དཀར་ཆག།

གླེང་བརྗོད་ཐུང་ངུ་།

མདོ་ལྟར་སྟོན་མཆོག་སྐྱེ་བ་བཞེས་ཚུལ་ལས་བརྩམས་པའི་མཆོད་ཚིག་ངག་གི་རོལ་མོ།

སྟོན་པ་རྫོགས་པའི་སངས་རྒྱས་གཤེན་རབ་མི་བོ་མཆོག་གིས་ས་ལམ་གྱི་རིམ་པ་ཇི་ལྟར་བགྲོད་པའི་ཚུལ།

ཐེག་པ་ཆེན་པོའི་སེམས་བསྐྱེད་རྒྱུད་ལ་ཐོག་མར་འཁྲུངས་ཚུལ།

ཚོགས་ཀྱི་ལམ་དུ་ཞུགས་ཚུལ།

སྦྱོར་ལམ་མོས་པར་སྤྱོད་པའི་ལམ་དང་བོན་མཆོག་ཆེན་པོ་ཐོབ་ཚུལ།

མཐོང་ལམ་ས་དང་པོ་ཐོབ་པའི་ཚུལ།

སྒོམ་ལམ་གྱི་ས་བདུན་པ་ཐོབ་ཚུལ།

ས་བརྒྱད་པ་ཐོབ་པའི་ཚུལ།

ས་དགུ་པ་དང་བཅུ་པ་ཐོབ་པའི་ཚུལ།

མཐར་སངས་རྒྱས་སྟེ་སྐུ་གསུམ་གྱི་གོ་འཕང་བརྙེས་པ།

གཤེན་རབ་ཀྱིས་གདམས་པའི་ལེགས་བཤད་ཕྱོགས་བཀོད།

མདོ་གཟེར་མིག་ལས་ཕྱུང་བ།

མདོ་དྲི་མེད་གཟི་བརྗིད་ལས་བཏུས་པ།

སྟོན་པ་གཤེན་རབ་མཆོག་གིས་འགྲོ་བ་མིའི་རིགས་ལ་སེམས་ཀྱི་ཞི་བདེ་དང་འབྲེལ་བའི་སྐོར་ལ་བསླབ་བྱ་གང་འདྲ་གསུང་པ་ལས་འཕྲོས་པའི་གླེང་མོལ།

སྲིད་པ་མཛོད་ཀྱི་གནས་བཅུ་བདུན་གྱི་སྒོ་ནས་སྟོན་པར་བསྟོད་པ།

གླེང་བརྗོད་ཐུང་ངུ་།

དགོས་དོན་ཆུང་བའི་རང་རྩོམ་ཚོགས་བསྡེབ་ཉུང་ངུ་འདི་ལ་གླེང་བརྗོད་སྦམ་པོ་ཞིག་ཅི་ཡང་ཞུ་རྩིས་མེད། འདི་ནི་ཁྱེད་ཀྱི་ངོས་ནས་རིན་ཐང་ཆུང་ཡང་རང་གི་ངོས་ནས་ངལ་བ་ཅུང་ཟད་ཀྱི་འབྲས་བུ་ཡིན། འདི་ཉིད་དཔེ་དེབ་ཏུ་བསྐྲུན་པའི་རིན་ཐང་ལྡན་མེད་པ་ཤེས་ཀྱང་འཕྲུལ་དེབ་དུ་སྤེལ་བའི་དེང་རབས་ཀྱི་སྟབས་བདེའི་ཆ་རྐྱེན་ལག་ཏུ་བླངས་ན་མི་འོས་པ་ཞིག་ཀྱང་མི་འདུག་སྙམ་པ་བྱུང་།

དེས་ན་དེ་སྔོན་རང་རྩོམ་སྣ་ཚོགས་ཤིག་དྲྭ་བ་དང་དུས་དེབ་ཁག་ཏུ་སྤེལ་ཟིན་པའི་ནང་ནས་སྟོན་པ་གཤེན་རབ་མི་བོ་མཆོག་དང་འབྲེལ་བའི་རྩོམ་ཡིག་བཅད་ལྷུག་འགའ་ཞིག་དང་། མཛད་མདོ་ཁག་ལས་གཤེན་གྱིས་གདམས་པའི་བསླབ་བྱའམ་ལེགས་བཤད་ཕྱོགས་བསྡུས་ཤིག་དང་བཅས་འདིར་༼སྟོན་པ་གཤེན་རབ་༽ཅེས་པའི་འཕྲུལ་དེབ་ཅིག་ཏུ་སྦམས་ཏེ་གཤེན་རབ་མི་བོ་ཆེའི་འཁྲུངས་མཆོད་དང་བསྟུན་ནས་སྤེལ་བ་འདི་ནི། རང་ཉིད་སྟོན་པ་གཤེན་རབ་ཀྱི་རྗེས་འཇུག་པ་ཞིག་ཡིན་པའི་ཚོར་བ་གསོན་པོ་དེ་མངོན་པར་བྱས་ཏེ། དེ་རིང་བདག་ཅག་གི་སྟོན་པ་གཤེན་རབ་མི་བོ་ཆེ་ཡི་འཁྲུངས་མཆོད་ཆེན་མོ་འཁྲུལ་མེད་དུ་གྲུབ་པ་འདི་ཉིད་དད་སྤྲོས་ངང་བསུ་བ་མཚོན་ཆེད་ཙམ་ཞིག་ཡིན་ལ། དེ་ཡང་འདི་ནི་རང་ངོས་ནས་སྟོན་པ་གཤེན་རབ་མི་བོ་ཉིད་ཇི་ལྟར་དད་པས་མཇལ་བ་དེ་ཇི་བཞིན་ཁྱེད་རྣམས་ལ་ངོ་སྤྲོད་སྟབས་བདེ་ཞིག་ཀྱང་ཡིན་པས་ཁ་བྱང་དུ་“སྟོན་པ་གཤེན་རབ་”ཅེས་བཏག་པའི་རྒྱུ་མཚན་ཡང་དེ་ཡིན་ནོ། །

མདོ་ལྟར་སྟོན་མཆོག་སྐྱེ་བ་བཞེས་ཚུལ་ལས་བརྩམས་པའི་མཆོད་ཚིག་ངག་གི་རོལ་མོ།

(སྟོན་པའི་ཡབ་ཡུམ་གྱི་སྐོར།)

ཡུལ་གཅིག་སྲིད་པ་འོལ་མོའི་གླིང་ཆེན་དུ།།

གྲོང་ཁྱེར་ཞིག་ཆགས་བར་པོ་སོ་བརྒྱད་ཡོད།།

གསས་མཁར་ཞིག་སྟེ་ཤམ་པོ་ལྷ་ཡི་རྩེ།།

གནས་མཆོག་དེ་ནི་རྟག་གཟིགས་བོན་གྱི་ཕུག།

སྲིད་པ་ལས་གྲོལ་གདུང་རྒྱུད་དྲུག་གི་ཕུལ།།

དམུ་ཡི་རྒྱལ་པོ་ལན་གྱི་ཐེམས་སྐས་དང་།།

དེ་ཡི་བཙུན་མོ་ཕྱྭ་བཟའ་ངང་འབྲང་ལ།།

རིགས་ཀྱི་སྲས་སུ་རྒྱལ་བོན་ཐོད་དཀར་ཞེས།།

ཤིན་ཏུ་ཁོང་དལ་རབ་ཏུ་ངག་འཇམ་ཞིང་།།

གཏོ་དང་སྲིད་པའི་སྣང་རྒྱུད་ས་ལེར་མཁྱེན།།

མི་འཇིགས་སྟོབས་ཀྱིས་རྒྱལ་ཁམས་ཟིལ་གྱིས་མནན།།

དགེ་བའི་གཤིས་རྫོགས་འགྲོ་ལ་བྱམས་སེམས་ལྡན།།

མཚོ་ཆེན་མུ་ལེ་སྟོང་ལྡན་ཧད་ཀྱི་འགྲམ།།

གྲོང་ཁྱེར་ལང་ལིང་བདལ་བའི་དབུས་དཀྱིལ་དུ།།

དམངས་རིགས་ཕལ་པ་ཞིག་གི་ཁྱིམ་ཚང་ན།།

ཡིད་འོང་མཚན་དང་ལྡན་པའི་བུ་མོ་ཞིག།

ཕ་ཞར་བུ་འཐིང་ཞིག་གི་ཕལ་ཁྱིམ་ན།།

གཞན་གྱིས་འཕྲོག་པར་དོགས་པའི་ནོར་མཆོག་ཅིག།

ཡོད་ན་བདག་གིར་བྱེད་པའི་བསོད་ནམས་དེ།།

དམུ་ཡི་སྲས་པོ་མཆོག་ལས་གཞན་ལ་ཅི།།

དམུ་སྲས་ཐོད་དཀར་ལྷོ་ཕྱོགས་གླིང་ཆེན་དུ།།

མུ་ལེའི་མཚོ་ལ་སྐུ་ཁྲུས་གསོལ་དུ་གཤེགས།།

དེ་ཡི་ལམ་བར་གྲོང་ཁྱེར་ལང་ལིང་ནས།།

མི་ཡི་བུ་མོ་ཀླུ་ཡི་སྲས་མོ་མཇལ།།

རྒྱལ་ཁམས་ཀུན་ནས་བཙལ་བས་རྙེད་མ་གྱུར།།

ཕྱོགས་སུ་གཤེགས་པའི་ལམ་ནས་ཐོལ་གྱིས་འཕྲད།།

ལས་འཕྲོའི་མེ་ཏོག་ཟེར་བ་འདི་འོ་ཞེས།།

ལྐོག་གྱུར་གསང་བའི་གནས་ཤིག་དེ་གར་བསྟན།།

བར་པོ་སོ་བརྒྱད་མཁར་གྱི་ཡང་རྩེ་རུ།།

ལྷ་ཡི་མེ་ཏོག་ཟུང་གཅིག་ལྷན་དུ་འཛོམས།།

ལྷ་མི་འགྲོ་བའི་བསོད་ནམས་དཔལ་དུ་རྫོགས།།

འཇིག་རྟེན་གསུམ་ལ་དགེ་བའི་འོད་སྣང་རྒྱས།།

དམུ་རིགས་འཕྲུལ་གྱི་རྒྱལ་པོའི་རྒྱལ་ས་ན།།

ཐབས་ཤེས་ཉི་ཟླའི་འོད་ཀྱི་གུར་ཁང་ཕུབ།།

མི་བོན་ལྷ་བོན་རྒྱལ་བོན་ཐོད་དཀར་རྗེ།།

མི་ཕྱི་ལྷ་ཕྱི་ཡོ་ཕྱི་རྒྱལ་བཞེད་མ།།

(སྐུ་སྐྱེ་བ་བཞེས་པའི་སྐོར།)

དེ་ཚེ་སྟོན་པ་ཞིག་གི་བསྟན་པའི་དོན།།

གྲུབ་ནས་བརྒྱ་པའི་མགོན་པོ་འབྱོན་དུ་རན།།

ལྷ་གཤེན་སྲིད་གསུམ་འགྲོ་བའི་དོན་དུ་འཛོམས།།

ཁྱེའུ་གསལ་བ་སྟོན་པའི་སྒྲོན་མེར་གཤེགས།།

རི་རབ་རྩེ་ནས་གླིང་བཞི་ཀུན་ལ་གཟི༵གས།།

གཟི༵གས་དགོངས་དུ་མས་འགྲོ་བའི་དོན་ལ་སྤྲུ༵ལ།།

སྤྲུ༵ལ་པའི་སྟོན་པ་གཤེན་རབ་མི་བོ་ཆེ༵།།

ཆེ༵་མཆོག་རྒྱལ་པོ་དམུ་ཡི་སྲས་སུ་འཁྲུངས།།

ལོ་རྒྱལ་ཤིང་བྱིའི་དཔྱིད་ཀྱི་ར་བ་སྟེ།།

རྒྱལ་གྱི་ཟླ་བའི་སུམ་ཅུའི་ཞག་གི་སྙིང༌།།

བཅོ་ལྔའི་ཉ་ཡི་ནམ་ལངས་ཡོས་བུ་ལ།།

ཨེ་མ་སངས་རྒྱས་འཁྲུངས་པའི་དུས་བཟང་ཤར།།

སངས་རྒྱས་བྱོན་པའི་གསུང་སྙན་ཁུ་བྱུག་བཞིན།།

ལྷང་ལྷང་གྲགས་པ་འཇིག་རྟེན་གསུམ་གྱིས་ཐོས།།

ལྷ་ཀླུ་མི་ཡི་འགྲོ་ཀུན་སྤྲོ་བ་སྐྱེས།།

གཡེན་ཁམས་སོ་གསུམ་དེ་ཡང་དོག་ལ་བབ།།

ནམ་མཁའི་དབྱིངས་ནས་ཡར་གཡེན་བཅུ་གསུམ་བྱུང་།།

བར་སྣང་ཁམས་ནས་བར་གཡེན་གཏོད་དགུ་བབ།།

ས་གཞིའི་སྟེང་ནས་ས་གཡེན་བཅུ་གཅིག་ལྡང༌།།

བར་པོ་སོ་བརྒྱད་མཁར་གྱི་སྒོ་ལ་འཛོམས།།

གཤེན་རབ་མི་བོ་འགྲོ་བའི་སྒྲོན་མེ་མཛད།།

ཡེ་གཤེན་བཅུ་གསུམ་འཁོར་གྱིས་རབ་ཏུ་བསྐོར།།

སངས་རྒྱས་བོན་གྱི་བསྟན་པ་རྒྱ་ཆེ་བ།།

གདུལ་བྱ་འགྲོ་བའི་དོན་དུ་ཡོངས་སུ་བསྟན།།

(སྐུ་གསུང་ཐུགས་ཀྱི་མཛད་པར་བསྟོད་པ།)

ཤམ་པོ་ལྷ་རྩེའི་གསས་ཀྱི་མཁར་ནང་ནས།།

སུམ་བརྒྱ་དྲུག་ཅུའི་བོན་གྱི་སྒོ་མོ་ཕྱེས།།

ཕྱི་ནང་གསང་གསུམ་འཁོར་གྱི་གདུལ་བྱ་ལ།།

བརྒྱད་ཁྲི་བཞི་སྟོང་བཀའ་ཡི་འཁོར་ལོ་བསྐོར།།

ལྷ་ཀླུ་མི་ཡི་འཇིག་རྟེན་རྣམ་གསུམ་ལ།།

བསྒྲག་པ་གསུམ་གྱི་པེའུ་ཙེ་ཁྱེད་ཀྱིས་བསྟན།།

རིགས་དྲུག་གནས་སུ་འཁོར་བའི་སེམས་ཅན་ལ།།

འདུལ་བ་གཤེན་རབ་དྲུག་ཏུ་ཁྱེད་ཀྱིས་སྤྲུལ།།

གདུལ་བྱ་སེམས་ཅན་བློ་ཡི་རིམ་པ་ལ།།

ཐེག་པ་རིམ་དགུའི་རྣམ་བཞག་ཁྱེད་ཀྱིས་ཕྱེས།།

ཉོན་མོང་དུག་ལྔའི་དབང་དུ་གྱུར་པ་ལ།།

སྒོ་བཞི་མཛོད་ལྔའི་བསྟན་པ་ཁྱེད་ཀྱིས་བཞག།

བདུད་དང་སྲིན་པོའི་ལོག་པའི་བར་ཆོད་ལ།།

ཕ་རོལ་ཕྱིན་བཅུའི་གོ་ཆ་ཁྱེད་ཀྱིས་བགོས།།

ཚད་མེད་རྣམ་བཞིའི་དམག་གི་དཔུང་བཀྱེས་ནས།།

རྒྱལ་ཁམས་མ་ལུས་བདེ་ལ་ཁྱེད་ཀྱིས་བཀོད།།

ལྟ་བ་མཐོན་པོའི་ཡས་ནས་དབུ་ཕུབ་ཅིང་།།

སྤྱོད་པ་དམའ་མོ་མས་ཡར་སྐྲས་ལ་འཛེག།

སྙིང་རྗེའི་གཞི་བྱས་ཕ་རོལ་ཕྱིན་བཅུར་སྤྱོད།།

ཚིག་བཞིའི་མདོ་འདི་ཁྱེད་ཀྱི་ཞལ་ཏ་ཡིན།།

དང་པོ་ཞི་བའི་ལས་ཀྱིས་སྤ་རེ་བཀོང་།།

དེ་ཡིས་མ་ཐུལ་དྲག་པོས་ཚར་དུ་གཅོད།།

ཞི་རྒྱས་དབང་དྲག་བཞི་ཡི་ལས་བསྒྲུབས་པ།།

འདི་ནི་ཁྱེད་ཀྱི་འགྲོ་བ་འདུལ་ལུགས་ཡིན།།

སེམས་ཅན་ཐམས་ཅད་ཆ་མཉམ་མི་འཇོག་པར།།

གཅིག་གསོ་གཅིག་གསོད་བྱ་བའི་བོན་དེ་ནི།།

ལོག་པ་ཡིན་པས་བྱ་རུ་མི་རུང་ཞེས།།

འདི་ནི་ཁྱེད་ཀྱི་ཞལ་གདམས་དྲོན་མོ་ཡིན།།

བདུད་ལས་དཔའ་བའི་ས་བོན་འབྲུ་ལྔ་ལས།།

རྩལ་དང་རོལ་པའི་འཕྲིན་ལས་མ་འགག་པར།།

འཕྲུལ་ཆེན་ཡི་གེ་བཞི་བཅུ་རབ་ཏུ་སྤྲོས།།

འདི་ནི་ཁྱེད་ཀྱི་ཐབས་དང་ཐུགས་རྗེ་ཡིན།།

འཁོར་བའི་འདམ་དུ་པད་མའི་འདབ་མ་ལྟར།།

རྣམ་དག་ཚུལ་ཁྲིམས་གཙང་མའི་ངུར་སྨྲིག་མཛེས།།

ལྷ་ཡི་ནབ་བཟའ་པད་ལོ་རིས་དྲུག་འདི།།

བཟང་ཟ་ཡུམ་ལས་དངོས་གྲུབ་ཁྱེད་ཀྱིས་ཞུས།།

རྒྱ་ཡི་རྒྱལ་པོ་ཀོང་ཙེ་འཕྲུལ་རྒྱལ་གྱིས།།

དཀར་ནག་བཀྲ་གསལ་གསས་ཁང་བཞེངས་པ་ལ།།

སྲིན་གྱིས་བར་དུ་གཅོད་པ་མཚམས་བཅད་དེ།།

བསྟན་པ་རྣམ་གསུམ་རྗེས་བཞག་ཁྱེད་ཀྱིས་མཛད།།

ཁྱེད་ཀྱི་ཐུགས་རྗེ་ཀུན་ཁྱབ་ཉི་མ་ཡིས།།

རིས་མེད་འགྲོ་བའི་སྡུག་བསྔལ་མུན་པ་གཞོམ།།

ཁྱེད་ཉིད་གཤེགས་ཤུལ་སྐད་ཅིག་ལམ་ལ་ཡང༌།།

འགྲོ་བ་ཆབ་ཀྱི་བྲམ་ཙམ་ཐར་པར་འདྲེན།།

རྫུ་འཕྲུལ་སྟོབས་ཀྱིས་གླིང་གཞི་ཀུན་ལ་གཤེགས།།

གང་ལ་གང་འདུལ་བོན་སྒོ་ཇི་སྙེད་བསྟན།།

གདུལ་བྱ་མཐའ་ཀླས་སྨིན་དང་གྲོལ་བར་མཛད།།

གཤེན་རྒྱལ་སྟོན་པ་སྲིད་པའི་མངའ་བདག་ཆེ།།

ཁྱེད་ཉིད་འཁྲུངས་པའི་དུས་ཆེན་ཉིན་མོ་འདིར།།

ཁྱེད་ཀྱི་བཀའ་དྲིན་དྲན་པའི་གདུང་ཤུགས་ཀྱིས།།

ཁྱེད་ལ་མཆོད་ཚིག་རིང་མོ་འདི་ཕུལ་བ།།

ཁྱེད་ཀྱི་འཁྲུངས་མཆོད་བསུ་བ་མཚོན་ཕྱིར་ཡིན།།

ཞེས་བདག་ཅག་གི་སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཉིད་འགྲོ་བའི་དོན་དུ་སྐུ་སྐྱེ་བ་མི་རུ་བཞེས་ཏེ་མི་ལོ་ ༡༨༠༣༢ ཟིན་པའི་འཚམས་འདི་ནས་མཆོག་གི་འཁྲུངས་མཆོད་ཆེན་མོ་ལ་ཕྱི་ལོ་ ༢༠༡༧ ལོར་གཤེན་གྱི་སྐྱབས་འོག་པ་ཚུལ་ཁྲིམས་དྲི་མེད་ཀྱིས་ཕུལ་བའོ། །

སྟོན་པ་རྫོགས་པའི་སངས་རྒྱས་གཤེན་རབ་མི་བོ་མཆོག་གིས་ས་ལམ་གྱི་རིམ་པ་ཇི་ལྟར་བགྲོད་པའི་ཚུལ།

______འདིར་སྟོན་པ་སངས་རྒྱས་ཉིད་ལུས་རྟེན་གང་གི་ཐོག་ལམ་གྱི་རིམ་པ་གང་ཐོབ་པའི་ཚུལ་རང་ལུགས་མཁས་པའི་འགྲེལ་ཚུལ་དང་། དེ་དག་གི་རྒྱབ་ལྗོངས་ལུང་ཇི་ལྟར་གསལ་བ་སོགས་ཅུང་ཟད་ཙམ་དུ་ཟུར་འགོད་ཞུས་པ་ཡིན་ནོ།

མཛད་མདོར་འ་ཞ་གསང་བ་མདོ་བསྡུས་ཀྱིས་སྟོན་པ་མཆོག་ལ་བསྟོད་པ་ཕུལ་བ་ལས།

གཤེན་རབ་སྤང་རྟོགས་མཐར་ཕྱིན་བདེ་བར་གཤེགས། །

གྲངས་མེད་ཚོགས་བསགས་གྲངས་མེད་སྒྲིབ་པ་སྦྱངས།

འོག་མིན་གནས་སུ་མངོན་པར་སངས་རྒྱས་ནས། །

འགྲོ་ལ་རྣམ་བརྩེ་རྒྱལ་བའི་མི་ལུས་བཞེས། །

རྣམ་པར་བཞེས་པ་ཁྱོད་ལ་ཕྱག་འཚལ་ལོ། །ཞེས་བསྟོད་པ་ལྟར།

སྟོན་པ་མཆོག་ནི་བསླབ་པ་ལམ་གྱི་སྐབས་སུ་གྲངས་མེད་གསུམ་དུ་ཚོགས་བསགས་སྒྲིབ་པ་སྦྱངས་ཏེ་མཐར་མངོན་པར་རྫོགས་པའི་སངས་རྒྱས་པ་དང་། དེ་ནས་སླར་གདུལ་བྱ་གཞན་དོན་དུ་འགྲོ་བ་ཐུན་མོང་གི་སྣང་ངོར་སངས་རྒྱས་མི་ཡི་ཚུལ་བཟུང་སྟེ་སྤྲུལ་པའི་སྐུ་རུ་སྐྱེ་བ་བཞེས་པ་ལགས་ཤིང་། དེ་ཡང་འདིར་ཚོགས་བསགས་སྒྲིབ་པ་སྦྱངས་པའི་མཐར་འོག་མིན་དུ་སྐྱེ་བ་བཞེས་ནས་རྟེན་མཆོག་དེར་སངས་མངོན་དུ་རྒྱས་པ་གསལ་བར་གསུངས་སོ། །

ཀུན་མཁྱེན་ཤར་རྫ་པས། ཐེག་པ་ཆེན་པོས་ནི་འོལ་མོའི་གླིང་དུ་སངས་རྒྱས་པ་ནི་ལྟར་སྣང་ཙམ་ལས། དོན་དུ་སྟོན་པ་བསོད་ནམས་དབང་ལས་སེམས་བསྐྱེད་ཀྱི་སྡོམ་པ་བླངས་པར་བཤད་པ་ནས་བཟུང་སྟེ། བར་དུ་འོག་ཕྱོགས་རྩོད་པ་ཅན་མུ་ལ་འགྲམ་དུ་ཤེས་རབ་ལྡན་འཁྲུངས་དུས་ཚོགས་ཀྱི་ལྷག་མ་བསྡུས་པར་བཤད་པའི་བར་དུ་གྲངས་མེད་གསུམ་ཕལ་ཆེར་རྫོགས་ནས། །ཞེས་སྟོན་པ་བསོད་ནམས་དབང་ལྡན་གྱི་དྲུང་དུ་སྐྱེ་བ་བཞེས་པ་ནས་རྒྱལ་བུ་ཤེས་རབ་ལྡན་དུ་སྐྱེ་བ་བཞེས་པའི་བར་དུ་ལམ་རིམ་པར་བགྲོད་དེ་གྲངས་མེད་གསུམ་ཕལ་ཆེར་རྫོགས་པ་དང་། དེ་བཞིན་དུ་ཡང་དེ་ཉིད་ལས། སྐྱེ་བ་དེའི་མཐར་སྲིད་པ་ཡེ་སངས་ཀྱི་གནས་སུ་སྐུ་འཁྲུངས་ནས་ཁྱེའུ་གསལ་བར་གྱུར་པའི་ཚེ། སེམས་བསྐྱེད་གཏོ་རྗེ་སློབ་དཔོན་དང་འོག་མིན་གྱི་གནས་སུ་ཡེ་ཤེས་ཀྱི་ལྷ་ལས་གཡུང་དྲུང་གི་བོན་ཉན་པས་ཤེས་སྒྲིབ་ཀྱི་བོན་མ་ལུས་པ་སྤངས་ནས་ཐོག་མེད་དུ་སྤྲུལ་པའི་སྐུར་མངོན་པར་སངས་རྒྱས་པར་འདོད་དེ། ཞེས་མཐར་ཁྱེའུ་གསལ་བའི་སྐྱེ་བ་བཞེས་པའི་འོག་མིན་གྱི་རྟེན་དེར་མངོན་པར་རྫོགས་པའི་སངས་རྒྱས་པར་གསུངས་པ་བཞིན་དུ་བདག་ཅག་གི་སྟོན་པ་བཀའ་དྲིན་ཅན་དེ་ཉིད་རིམ་པར་ས་དང་ལམ་གྱི་རིམ་པ་ཇི་ལྟར་བགྲོད་ཚུལ་ཞིག་ཟུར་དུ་འགོད་ཙམ་བྱ་བར་འདོད་དོ། །

ཐེག་པ་ཆེན་པོའི་སེམས་བསྐྱེད་རྒྱུད་ལ་ཐོག་མར་འཁྲུངས་ཚུལ།

སྟོན་པ་ཉིད་བསྐལ་པ་འདི་ཡི་གོང་མའི་གོང་མ་ན་སྐུ་སྐྱེ་གང་ཞིག་གི་རྟེན་དུ་ཐེག་པ་ཆེན་པོའི་སེམས་བསྐྱེད་རྒྱུད་ལ་འཁྲུངས་པ་སྟེ། བླ་ཆེན་དྲན་པས་མཛད་པའི་དྲང་དོན་མུན་སེལ་སྒྲོན་མའི་འགྲེལ་ལས། དེ་ལ་དང་པོ་དཀའ་བ་ནི། སྤྲུལ་པའི་སྐུ་གཤེན་རབ་ཉིད་ཀྱིས་བསྐལ་པ་གོང་མའི་གོང་མ་ནས། སེམས་བསྐྱེད་ཚོགས་བསགས་སྒྲིབ་པ་སྦྱངས་ཏེ། ཞེས་གསུངས། དེ་ཡང་སྐབས་དེར་སྟོན་པ་བསོད་ནམས་དབང་ལྡན་དང་མཇལ་ཏེ་དེའི་དྲུང་ནས་སེམས་བསྐྱེད་ཀྱི་སྡོམ་པ་མནོས་ཤིང་། རྟེན་དེར་ཐེག་པ་ཆེན་པོའི་སེམས་བསྐྱེད་ཐོག་མར་རྒྱུད་ལ་འཁྲུངས་པར་མ་ཟད་གཞན་ཕན་གྱི་སྨོན་དང་འཇུག་གི་སེམས་རིམ་པར་བསྐྱེད་པ་ཡིན།

དེ་ལྟར་ཡང་མདོ་གཟེར་མིག་ལས།

བདག་ཀྱང་སྐྱེ་བ་གྲངས་མེད་གང་ཟག་རིམ་པས་བརྒྱུད། །

བརྒྱུད་པའི་དུས་སུ་བསོད་ལྡན་སྟོབས་མཆོག་གིས། །

སྟོན་པ་བསོད་ནམས་དབང་གི་བསོད་ལྡན་ཚོགས་ཀྱི་ཞིང་ཁམས་དེ་རུ་བྱོན། །

དེ་ལ་སེམས་བསྐྱེད་དད་པའི་སྟོབས་དང་ལྡན། །

སྐྱེ་བ་གྲངས་མང་ཚོགས་ཀྱི་ལམ་ལ་བསགས། །

ཤེས་རབ་རྩལ་རྫོགས་ཐར་པ་མངོན་སངས་རྒྱས། །

རྒྱལ་བའི་སེམས་མཆོག་བསྐྱེད་པའི་དུས་དེ་རུ། །

བདག་མཐར་གྲུབ་པ་རྫོགས་པའི་དུས་རྟིང་ལ། །

གཞན་དག་སེམས་བསྐྱེད་འདྲེན་པའི་སྨོན་ལམ་བཏབ། །ཅེས་སོ། །

དེས་ན་འ་ཞ་གསང་བ་མདོ་བསྡུས་ཀྱིས་སྟོན་པར་བསྟོད་པ་ལས་ཀྱང་། སྔོན་ཚེ་སྤྲུལ་སྐུ་བསོད་ནམས་དབང་དྲུང་དུ། །ཐུགས་མཆོག་བསྐྱེད་ནས་སྨོན་ལམ་ཆེན་པོ་བཏབ། །བསྐལ་པ་གྲངས་མེད་གསུམ་དུ་ཚོགས་གཉིས་བསགས། །ཐམས་ཅད་མཁྱེན་གྱུར་སྟོན་པ་བླ་ན་མེད། །ཅེས་ཕུལ་བ་ལ་ཀུན་མཁྱེན་ཤར་རྫ་པས་ཀྱང་། སྔོན་ཚེ་སྤྲུལ་སྐུ་བསོད་ནམས་དབང་དྲུང་དུ། །ཐུགས་མཆོག་བསྐྱེད་ནས་སྨོན་ལམ་ཆེན་པོ་བཏབ། །ཅེས་ཐུགས་བསྐྱེད་ཀྱི་ཐོག་མ་འདི་ཁོ་ནའོ། །ཞེས་ལེགས་བཤད་རིན་པོ་ཆེའི་མཛོད་ལས་གསུངས་སོ། །

ཚོགས་ཀྱི་ལམ་དུ་ཞུགས་ཚུལ།

ཁམས་འགྲེལ་ལས། དེ་ཡང་འ་ཞ་གསང་ཐུབ་དང་ཚུལ་ཁྲིམས་ལྷན་ཅིག་ཏུ་བསྲུང་བའི་ཚེ་ཚོགས་ལམ་ཆེན་པོ་ལ་གནས་པ་གསལ་ཏེ། ཞེས་གསུངས་ཤིང་། དེའི་དོན་ནི་མཛད་མདོ་གཟེར་མིག་ལས། གཤེན་རབ་ཀྱིས་ཞལ་ནས། ཁྱོད་དང་ང་གཉིས་སྔོན་གྱི་ལས་འཕྲོས་དུས་འདི་འཕྲད་པ་ཡིན། །ལས་འཕྲོ་དང་མཐུན་པས་ད་ནི་ཕྱིར་ལ་མ་ཕྱིན་ཏོ། །སྔོན་དང་པོ་འུ་བུ་གཉིས་ཚུལ་ཁྲིམས་ལྷན་ཅིག་ཏུ་བསྲུངས་བ་ལ། སྐབས་དེར་སློབ་དཔོན་གཞན་དག་ཅིག་ལ་ལུང་མནོས་ནས་ཞི་གནས་ལོ་གསུམ་བསྒོམས་པས། ཞིང་ཁམས་གཞན་དག་ཏུ་སྐྱེས་པའོ། །དེ་ནས་སླར་ཡང་བདག་དང་ཚུལ་ཁྲིམས་བསྲུངས་ནས་དགེ་བའི་རླབས་སྤྱད་པས། ད་ལྟ་བདག་དང་དུས་འདིར་འཕྲད་པའོ། །ཞེས་གསལ་ཡོད། དེ་ལ་དཔལ་ཆེན་པོས། སྐབས་དེར་སློབ་དཔོན་ནས་ལུང་མནོས་ཏེ་ཞི་གནས་སྒོམ་པར་གསལ་བ་དང་། ཚུལ་ཁྲིམས་བསྲུངས་ནས་དགེ་བའི་ཚོགས་ཀྱི་རླབས་བསྐྱེད་པར་གསལ་བ་ནི་མཁས་པ་དཔལ་ཆེན་པོས་རྟེན་དེར་ཚོགས་ལམ་དང་ཚོགས་ལམ་ཆེན་པོ་རྫུ་འཕྲུལ་གྱི་རྐང་པ་ཐོབ་པའི་དོན་བསྟན་པར་བཞེད་པ་སྟེ། ཁམས་འགྲེལ་ལས། གཤེན་རབ་ཀྱིས་ཞི་གནས་ལྷག་མཐོང་ཟུང་འབྲེལ་གྱི་ཏིང་ངེ་འཛིན་བསྒོམ་པར་གསལ་ལ་དེ་ནི་རྫུ་འཕྲུལ་གྱི་རྐང་པ་འབྱུང་བའི་རྒྱུ་ཡིན་པས་ཚོགས་ལམ་ཆེན་པོ་ཐོབ་པར་གསལ་ལོ། །ཡང་ན་ཚུལ་ཁྲིམས་དྲི་མས་མ་གོས་པ་ཁ་ན་མ་ཐོ་བ་ཐམས་ཅད་ཀྱང་བསྲུང་བས་ཚོགས་ལམ་ཆེན་པོ་ལ་གནས་པ་ཡིན་ཀྱང་གསུངས། །ཞེས་གསུངས་སོ། །

སྦྱོར་ལམ་མོས་པར་སྤྱོད་པའི་ལམ་དང་བོན་མཆོག་ཆེན་པོ་ཐོབ་ཚུལ།

ཁམས་འགྲེལ་ལས། ཡང་འོག་ཕྱོགས་རྩོད་པ་ཅན་མུ་དྲམ་<མུ་ལ་དྲམ>གྱི་འཇིག་རྟེན་དུ། ཡབ་རྒྱལ་པོ་བཀའ་འོད་ལ་སློད་ཅན། ཡུམ་སྦྱིན་ལ་དགའ་བའི་བཞིན་བཟང་མའི་སྲས་རྒྱལ་བུ་ཤེས་རབ་ལྡན་དུ་སྐྱེ་བ་བཞེས། སྟོན་པ་བདེ་བར་གཤེགས་པ་ཁྱབ་བདལ་ཐུགས་རྗེ་སྒྲོན་དང་ཞལ་མཇལ་ཞིང་། དེའི་བསྟན་པ་ལ་ཞུགས་པའི་དུས་ནས་མོས་པར་སྤྱོད་པའི་ལམ་འཇིག་རྟེན་བོན་གྱི་ལམ་ལ་གནས་པ་སྟེ། །ཞེས་གསུངས་ཤིང་། དེ་ལྟར་སྟོན་པ་རྒྱལ་བུ་ཤེས་རབ་ལྡན་གྱི་སྐྱེ་བ་བཞེས་ནས་རྟེན་དེར་དགེ་བའི་ཚོགས་རླབས་པོ་ཆེ་ཇི་ལྟར་བསགས་ཚུལ་མཛད་མདོ་གཟེར་མིག་ལས་གསལ་བ་སྐྱབས་རྗེ་ཡོངས་འཛིན་རིན་པོ་ཆེས་སྐྱེས་རབ་པད་མ་དཀར་པོའི་ཕྲེང་བའི་ནང་རྒྱས་པར་དྲངས་མཛད་ཡོད་ཅིང་།

བླ་ཆེན་དྲན་པ་ནམ་མཁས་དེའི་དོན་མདོར་བསྡུས་སུ་གསུངས་པ་ནི། དྲང་དོན་གྱི་འགྲེལ་ལས། སྐྱེ་བ་ཡང་སྔ་མ་འོག་ཕྱོགས་འཇིག་རྟེན་གྱི་ཁམས་རྩོད་པ་ཅན་ཙ་མུ་ལ་གྲམ། མཁར་ཏ་ཧ་ལ་རྩེ་བརྒྱད། ཕ་རྒྱལ་པོ་ཀ་འོད་ལ་སློད་ཅན། མ་སྦྱིན་ལ་དགའ་བའི་བཞིན་བཟང་མ། ཡབ་ཡུམ་དེ་གཉིས་ལ་སྲས་བཞི་འཁྲུངས་པ(པའི)་དང་འོག་ཤེས་རབ་ལྡན་ཞེས་བྱ་བ་དེས། དུས་ཀྱི་ཐ་མ་ལ་གཡུང་དྲུང་གི་བོན་བཀའ་རིན་པོ་ཤིན་ཏུ་བསྲུང་དཀའ་བས། བྲག་དཀར་རི་ལ་ཤེལ་གྱི་ཕུག་ཏུ་དགོངས་པ་ཐང་བཅད་ནས་བསྒོམས། དུས་དེ་རུ་དུས་ཀྱི་ཐ་མ་ལ། དྲག་རྩུབ་ཀྱི་བསྐལ་པ་མུ་གེ་ཉིང་ཤ་ཉིང་གིས་ཟ་བ་བྱུང་སྟེ། རྒྱལ་སྲིད་བཤིགས་ནས་སེམས་ཅན་རྣམས་ལ་སྦྱིན་པ་བཏང་། འབུམ་སྡེ་མང་པོའི་སྲོག་ཀྱང་ཐོན་པར་བྱས། སྦྱིན་པ་བླངས་ནས་མི་རྣམས་གྱེས་ཁར་སྡོམ་པ་ཕོགས། དེས་ན་ཡང་སྦྱིན་པའི་མཐའ་ནི་མཐར་ཕྱིན་ཆགས་མེད་ཡིན་ཞེས་བྱས་ཏེ། ལུས་ལ་ཤ་བརྣགས་ཁྲག་ཕྱུངས་སྤྲང་པོ་བཟའ་དགུ་གསོས། རུས་པ་དཀར་ལ་ཐུགས་ནས་སྐྱེ་བ་བརྗེས། མི་མཇེད་འཇིག་རྟེན་ཡེ་སངས་བར་ལྷར་སྐྱེས། ཞེས་གསུངས།

དེ་ལྟར་རྟེན་དེའི་ཐོག་དབེན་སའི་བྲག་ཕུག་ཏུ་སྒོམ་པ་མཐིལ་དུ་ཕབ་ཅིང་། ནོར་ཟས་ཀྱི་སྦྱིན་པ་དཔག་ཏུ་མེད་པར་བཏང་བ་མ་ཟད་ལྷག་པར་དུ་སྐུ་ལུས་སྦྱིན་པ་གཏོང་སྟེ་སེམས་དཔའི་སྤྱོད་པ་རླབས་ཆེན་པོ་མཛད་པ་དེ་གཉིས་ཀྱི་མཐུས། ཚེ་འཕོས་རྗེས་མི་མཇེད་འཇིག་རྟེན་གྱི་སྲིད་པ་ཡེ་སངས་གནས་སུ་སྐུ་སྐྱེ་བ་བླངས་ཏེ་མྱ་ངན་མེད་པའི་བར་ལྷར་གྲུབ་པ་ཡིན་ནོ། །

དེ་ལྟར་ཡང་མདོ་ལས།

གཡུང་དྲུང་བོན་གྱི་སེམས་དཔའ་ཆེན་མོ་ཁྱོད། །

ལུས་ལ་ཤ་ཆོད་ཁྲག་ཕྱུང་ང་ཡི་བུ་སྨད་གསོས། །

སྐྱེས་བུས་བསམ་པ་སྙིང་རྗེའི་སེམས་སྐྱེས་ནས། །

འདི་ལ་ཤ་ཁྲག་སྦྱིན་པ་མ་བཏང་ན། །

སྦྱིན་པའི་ཕ་རོལ་ཕྱིན་པ་མ་ཡིན་གྱི། །

ཤ་བསྣགས་ཁྲག་ཕྱུང་སྤྲང་པོ་བཟའ་དགུ་གསོས། །

རུས་པ་དཀར་ལ་ཐུག་ནས་སྐྱེ་བ་བརྗེས། །

མི་མཇེད་འཇིག་རྟེན་ཡེ་སངས་བར་ལྷར་སྐྱེས། །ཞེས་སོ། །

དེས་ན་འདིར་མཁས་པ་དཔལ་ཆེན་པོས། རྒྱལ་བུ་ཤེས་རབ་ལྡན་གྱི་རྟེན་དེར་མོས་སྤྱོད་ཀྱི་ལམ་ཐོབ་ཅིང་དེ་ཡང་འཇིག་རྟེན་པའི་ལམ་བོན་གྱི་མཆོག་མན་ཆད་ཐོབ་པ་སྟེ། དེའི་སྐྱེ་བ་བརྗེས་ནས་སྲིད་པ་ཡེ་སངས་ཀྱི་གནས་ན་མྱ་ངན་མེད་པའི་བར་ལྷར་གྲུབ་པར་གསལ་བས་ན། མྱ་ངན་མེད་པའི་བར་ལྷ་ནི་འཁོར་བ་སྤངས་ནས་ཐེག་པ་ཆེན་པོའི་མཐོང་ལམ་ཐོབ་པའི་དོན་ཡིན་པར་འགྲེལ་མཛད་པ་སྟེ། ཁམས་འགྲེལ་ལས། མོས་པར་སྤྱོད་པའི་ལམ་འཇིག་རྟེན་བོན་གྱི་ལམ་ལ་གནས་པ་སྟེ། དེ་ནས་ཚེ་འཕོས་ནས་མི་མཇེད་འཇིག་རྟེན་ཡེ་སངས་བར་ལྷར་སྐྱེས་ཞེས་པའི་མཐོང་ལམ་ཐོབ་པར་གསུངས་སོ། །ཞེས་གསུངས་སོ། །དེ་ཡང་མྱ་ངན་མེད་པའི་བར་ལྷར་གྲུབ་པ་ཡང་མདོ་ལས་ཇི་ལྟར་གསལ་བའི་ཚུལ་འོག་ནས་གསལ་བར་འབྱུང་བ་ཡིན།

མཐོང་ལམ་ས་དང་པོ་ཐོབ་པའི་ཚུལ།

ཁམས་འགྲེལ་ལས། དེ་ནས་འོག་མིན་གྱི་གནས་སུ་སྲིད་པ་ཡེ་སངས་ཀྱི་གནས་སུ་ཡབ་ཁྲི་འོད་དང་ཡུམ་ཀུན་ཤེས་ཀྱི་སྲས་སྲིད་པའི་ཁྱེའུ་གསལ་བར་སྐྱེ་བ་བཞེས་པའི་དུས་སུ། མོས་སྤྱོད་ཀྱི་ས་མན་ཆད་རྫོགས་ནས་ས་དང་པོ་རབ་ཏུ་དགའ་བ་རྒྱུད་ལ་སྙེམས་པ་སྟེ། །ཞེས་གོང་དུ་རྒྱལ་བུ་ཤེས་རབ་ལྡན་ཉིད་ཚེ་འཕོས་ནས་རྟེན་གཉིས་པ་ནི་བར་ལྷ་འོད་གསལ་གྱི་ཞིང་དུ་ཁྱེའུ་གསལ་བའི་རྟེན་དུ་སྐྱེ་བ་བླངས་ཤིང་། རྟེན་དེར་མཐོང་ལམ་ས་དང་པོ་ཐོབ་པར་གསུངས་པ་ཡིན། 

ཁྱེའུ་དག་པ་གསལ་བ་ཤེས་པ་གསུམ་གྱི་སྐོར་མདོ་དྲི་མེད་གཟི་བརྗིད་ལས་གསལ་བ་སྐྱབས་རྗེ་ཡོངས་འཛིན་རིན་པོ་ཆེས་སྐྱེས་རབ་པད་མ་དཀར་པོའི་ཕྲེང་བའི་ནང་དུ་རྒྱས་པར་དྲངས་མཛད་ཅིང་། དེའི་དོན་མདོར་སྡུས་སུ་བླ་ཆེན་དྲན་པས་གསུངས་པ་ནི། དྲང་དོན་མུན་སེལ་ལས། སྐྱེ་བ་འདི་ཡི་གོང་མ་ལ་སྲིད་པ་ཡེ་སང་གི་ཡུལ་ན་མཆིས་ཙམ་ན། ཡབ་ནི་ཁྲི་འོད་ཡུམ་ནི་ཀུན་ཤེས། ཡབ་ཡུམ་དེ་གཉིས་ལ་སྲས་གསུམ་འཁྲུངས་པའི་བར་པ། ཁྱེའུ་གསལ་བ་ཞེས་བྱ་བ་སྟེ། གཏོ་འབུམ་ཁྲི་ཀློག་གི་ལྕེ་ཅན་ལ་སྲིད་པ་སྟོང་གི་བོན་ཉན། ཡེ་ཤེས་ཀྱི་ལྷ་གཤེན་ལྷ་འོད་དཀར་ལ་འགྲོ་བ་འདྲེན་པའི་བོན་ལུང་མནོས། ཚད་མེད་པ་བཞིའི་ཐུགས་རྗེས་འགྲོ་བ་སེམས་ཅན་གྱི་དོན་བྱས་སོ། །ཞེས་གསུངས། དེ་ལ་མཁས་པ་དཔལ་ཆེན་པོས་རྟེན་དེར་མྱ་ངན་མེད་པའི་བར་ལྷར་གྲུབ་པ་ནི་ཐེག་པ་ཆེན་པོའི་མཐོང་ལམ་ས་དང་པོ་ཐོབ་པའི་དོན་དུ་འགྲེལ་གནང་བ་སྟེ། ཁམས་འགྲེལ་ལས། མོས་སྤྱོད་ཀྱི་ས་མན་ཆད་རྫོགས་ནས་ས་དང་པོ་རབ་ཏུ་དགའ་བ་རྒྱུད་ལ་སྙེམས་པ་སྟེ། །མྱ་ངན་མེད་པའི་བར་ལྷ་གྲུབ་ཅེས་གསུངས་པའི་ཕྱིར་རོ། །ཞེས་གསུངས་སོ། །རྟེན་དེར་མྱ་ངན་མེད་པའི་བར་ལྷ་གྲུབ་པར་ཇི་ལྟར་གསལ་བ་ནི། མདོ་གཟེར་མིག་ལས། སེམས་ཅན་རྣམས་ལ་སྙིང་རྗེ་སྐྱེས། །ཁྲག་གཏར་ཤ་སྣག་སྦྱིན་པར་བཏང་། །རུས་ལ་ཐུག་ནས་སྐྱེ་བ་བརྗེས། །སྒོམ་པ་མཐིལ་དུ་ཕབ་པ་དང་། །སྦྱིན་པ་དྲག་པོ་དེ་གཉིས་ཀྱིས། །སྟེང་ཕྱོགས་མི་མཇེད་འཇིག་རྟེན་འདིར། །སྲིད་པ་ཡེ་སངས་གནས་སུ་སྐྱེས། །མྱ་ངན་མེད་པའི་བར་ལྷར་གྲུབ། །ཅེས་གསུངས་སོ། །

སྒོམ་ལམ་གྱི་ས་བདུན་པ་ཐོབ་ཚུལ།

དེ་ལ་མཁས་པ་དཔལ་ཆེན་པོས་ནི། ཁྱེའུ་གསལ་བའི་རྟེན་དེར་སྟོན་པ་འབུམ་ཁྲི་ཀློག་གི་ལྕེ་ཅན་ལས་ཤེས་རབ་སྦྱངས་ནས་ས་བདུན་པ་མན་ཆད་ཐོབ་པར་གསུངས་པ་སྟེ། ཁམས་འགྲེལ་ལས། དེ་ནས་བདེ་བར་གཤེགས་པ་གཏོ་འབུམ་ཁྲི་གློག་གི་ལྕེ་ཅན་དང་ཞལ་མཇལ། དེ་ལ་ཤེས་རབ་བསྐྱེད་ཅིང་སྦྱོང་བའི་ཚེ་ན་ནི། སའི་དབང་དུ་བྱས་ན་ས་དྲུག་པ་བདེ་ལྡན་རྟོགས་པའི་ས་མན་ཆད་རྫོགས་ནས། བདུན་པ་ཡིད་བཞིན་ཀུན་འགྲུབ་བསྙེམས་པ་ཡིན་ལ། ཞེས་གསུངས་ཤིང་། དེའི་ཚུལ་ཡང་མདོ་འདུས་ལས། སྲིད་པ་ཡེ་སངས་གནས་དག་ཏུ། །ཡེ་ལྷ་སེམས་ཀྱི་སྒྲོན་མ་ཅན། །ཡིད་ཀྱི་སྦུ་གུ་ཅན་གྱིས་བཟུང་། །སྲས་རྣམས་ཐུགས་རྗེ་ཆེར་སྐྱེས་ཏེ། །འབུམ་ཁྲི་ཀློག་གི་ལྕེ་ཅན་ལ། །འོད་གསལ་ལྷ་ཡི་སྒྲོན་མ་ཕུལ། །སེམས་བསྐྱེད་གཏོ་རྗེ་བློན་པོ་(སློབ་དཔོན་)ཞུས། །ཤེས་རབ་བསྐྱེད་དེ་བློ་རྩལ་སྦྱངས། །སྲིད་པ་སྟོང་རྩིས་བོན་ཉན་ཏེ། །འགྲོ་ལ་སྙིང་རྗེའི་མཆི་མ་ཤོར། །ཞེས་སོ། །

དེ་ལྟར་རྟེན་དེར་སྟོན་པ་འབུམ་ཁྲི་ཀློག་གི་གི་ལྕེ་ཅན་མདུན་དུ་ཤེས་རབ་སྦྱངས། དེ་ནས་འོག་མིན་གྱི་གནས་སུ་རྫོགས་སྐུའི་ཞལ་མཇལ་ཏེ་འགྲོ་བ་འདྲེན་པའི་བོན་ལུང་ཐོབ་པར་གསལ་བས། མཁས་པ་དཔལ་ཆེན་པོས་ནི་རྫོགས་སྐུ་དང་ཞལ་མཇལ་ནས་ལུང་བསྟན་ཐོབ་པ་དེ་ནི་ས་བརྒྱད་པ་ཐོབ་པའི་དོན་ཡིན་པས། དེའི་གོང་མྱ་ངན་མེད་པའི་བར་ལྷར་གྲུབ་སྟེ་སྟོན་པ་འབུམ་ཁྲི་ཀློག་གི་ལྕེ་ཅན་གྱི་མདུན་ནས་ཤེས་རབ་སྦྱང་བ་ནི་སྒོམ་ལམ་ས་བདུན་མན་ཆད་བགྲོད་པའི་ཚུལ་ཡིན་པར་གསུངས་པ་ཡིན་ནོ། །

ས་བརྒྱད་པ་ཐོབ་པའི་ཚུལ།

དེ་ནས་རྟེན་དེར་རྫོགས་སྐུ་གཤེན་ལྷ་དང་ཞལ་མཇལ་ནས་འགྲོ་བ་འདུལ་བའི་ལུང་བསྟན་ཐོབ་པའི་སྐབས་ས་བརྒྱད་པ་ཐོབ་པར་གསུངས་ཏེ། ཁམས་འགྲེལ་ལས། དེ་ནས་འོག་མིན་གྱི་གནས་སུ་ལོངས་སྤྱོད་རྫོགས་པའི་སྐུ་གཤེན་ལྷ་འོད་དཀར་དང་ཞལ་མཇལ་ཞིང་། དེ་ལ་འགྲོ་བ་འདུལ་བའི་ལུང་ནོད་ཅིང་། དེས་ཀྱང་སྐྱེ་བ་བཞི་ལས་ཀྱང་མིའི་ཡུལ་དུ་སྟོན་པ་ལ་གཤེགས་ཤིག་ཅེས་ལུང་སྟོན་པའི་ཚེ་ན་ནི། ས་ཡི་དབང་དུ་བྱས་ན་ས་བདུན་པ་ཡིད་བཞིན་ཀུན་འགྲུབ་ཀྱི་ས་མན་ཆད་རྫོགས་ནས། ས་བརྒྱད་པ་མ་ཆགས་དག་པའི་ས་རྒྱུད་ལ་བསྙེམས་པ་ཡིན་ཏེ། ས་བརྒྱད་པ་ལུང་བསྟན་ཐོབ་པ་སྡེ་སྣོད་སྤྱི་ལྟོའི་དགོངས་པ་ཡིན་པའི་ཕྱིར་རོ། །ཞེས་གསུངས། དེ་ལྟར་རྫོགས་སྐུ་དང་ཞལ་མཇལ་ནས་འགྲོ་བ་འདྲེན་པའི་བོན་ལུང་ཇི་ལྟར་ཐོབ་ཚུལ་མཛད་མདོ་འབྲིང་པོ་ལས་རྒྱས་པར་གསལ་ཞིང་དེའི་དོན་བསྡུས་པ་ནི། མདོ་འདུས་ལས། མགོན་བཙུན་ཕྱྭ་ཡི་གྲོང་ཁྱེར་དུ། །ཡེ་ཤེས་ལྷ་ཡི་སྟོན་པ་ལ། །ཤེས་རབ་བསྐྱེད་ལ་བློ་རྩལ་སྦྱོངས། །འོག་མིན་ལྷ་ཡི་གནས་མཆོག་ཏུ། །རྫོགས་སྐུ་གཤེན་ལྷ་འོད་དཀར་ལ། །འགྲོ་བ་འདུལ་བའི་བོན་ལུང་ཞུས། །ཞེས་སོ། །དེ་ལ་དཔལ་ཆེན་པོས་རྫོགས་སྐུ་ཞལ་མཇལ་ནས་འགྲོ་བ་འདུལ་བའི་བོན་ལུང་ཐོབ་པ་འདི་ནི་ས་བརྒྱད་པ་ཐོབ་པའི་དོན་དུ་འགྲེལ་མཛད་པ་ཡིན་ཞིང་། སྐབས་འདིའི་ས་བརྒྱད་པའི་སྐབས་སུ་ལུང་བསྟན་ཐོབ་པ་སྡེ་སྣོད་སྤྱི་ཡི་དགོངས་པ་ཡིན་གསུངས་འདུག་ཀྱང་སྡེ་སྣོད་ཀྱི་དགོངས་པ་ཇི་ལྟར་ཡིན་པ་དེ་གསལ་པོར་མ་རྟོགས་པས་མཁས་པའི་དགོངས་བཞེད་གང་ཡིན་ལ་དཔྱད་གཞི་རུ་ལུས་སོ། །

ས་དགུ་པ་དང་བཅུ་པ་ཐོབ་པའི་ཚུལ།

དེ་ལྟར་འགྲོ་བ་འདུལ་བའི་ལུང་ནོད་ཅིང་རྫོགས་པའི་སྐུའི་བྱིན་གྱིས་བརླབས་པ་དང་དབང་བསྐུར་ཞིང་ཐོབ་པའི་སྐབས་དེར་ས་དགུ་པ་ཡི་གེ་འཁོར་ལོའི་ས་ཐོབ་པར་གསུངས་ཏེ། ཁམས་འགྲེལ་ལས། ལུང་སྟོན་གྱི་སྟེང་ལ་དེར་ལོངས་སྤྱོད་རྫོགས་པའི་སྐུ་ཡིས་བྱིན་གྱིས་བརླབས། ཅེས་པ་དང་། ལུང་བསྟན་པ་དེ་གོ་བ་ཡིན། དབང་བསྐུར་བ་དེ་ཐོབ་པའི་ཡོན་ཏན་གྱི་ས་ཞེས་པའི་དབང་དུ་བྱས་ན། ས་དགུ་པ་ཡི་གེ་འཁོར་ལོ་མན་ཆད་རྫོགས་ནས་ས་བཅུ་བདེ་བ་ཆེན་པོ་རྒྱུད་ལ་བསྙེམས་པའོ། །ཞེས་གསུངས། དེ་ལྟར་རྫོགས་སྐུས་བྱིན་གྱིས་བརླབས་ཚུལ་ཡང་། མཛད་མདོ་གཟེར་མིག་ལས། ཡང་ཡེ་ཤེས་ཀྱི་ལྷ་གཤེན་ལྷ་འོད་དཀར་གྱིས་བཀའ་བསྩལ་པ། སྲིད་པའི་ཁྱེའུས་ཞུས་པ་ནི་ཤིན་ཏུ་ལེགས་སོ། །སྡུག་བསྔལ་ཕྱི་མ་ཆེ་བ་ཡང་མི་ལས་འདུལ་བར་འབྱུང་། མི་ལ་མི་ཁོམ་པའི་སྡུག་བསྔལ་མེད། དཔེར་ན་འགྲོ་བ་རིགས་དྲུག་སེམས་ཅན་ནི། ཟོ་ཆུའི་རྒྱུད་མ་བཞིན་དུ་གཅིག་ནས་གཅིག་ཏུ་འཕོ། མི་རུ་སྐྱེ་བའི་འཁོར་བ་རྒྱུན་བཅད་ནས། ཐར་པ་བདེ་བའི་གནས་སུ་སྐྱེས་འགྱུར་ན། དཔེར་ན་ཆུ་རྐ་གོང་དུ་བསྒྱུར་ན་འོག་ཏུ་མི་འབབ་པ་འདྲ་སྟེ། སེམས་ཅན་དམྱལ་བ་རྣམས་ཀྱང་རྒྱུན་འཆད་པར་འགྱུར་རོ། །སེམས་ཅན་བྱོལ་སོང་རྣམས་ཀྱང་་་་། སེམས་ཅན་ལྷ་མ་ཡིན་རྣམས་ཀྱང་་་་་། སེམས་ཅན་ལྷ་རྣམས་ཀྱང་རྒྱུན་འཆད་པར་འགྱུར་རོ། །དེ་རྣམས་རྒྱུན་འཆད་པ་ནི་ཤིན་ཏུ་ཡང་དཀའ་སྟེ་མི་སྲིད་དོ། །དེ་སྐད་ཅེས་བཀའ་བསྩལ་པས། དེར་ལོངས་སྤྱོད་རྫོགས་པའི་བྱིན་གྱིས་བརླབས་ཀྱིས། ཞེས་གསུངས་པ་འདི་ཉིད་ཡིན་ཞིང་། །དེ་ལ་དཔལ་ཆེན་པོས་འདིར་རྫོགས་སྐུས་བྱིན་གྱིས་བརླབས་པར་གསུངས་པ་ནི་ས་དགུ་པ་ཡི་གེའི་འཁོར་ལོ་རྫོགས་ནས་ས་བཅུ་པ་མི་འགྱུར་གཡུང་དྲུང་ཐོབ་པར་གསུངས་པ་ཡིན་ནོ། །

མཐར་སངས་རྒྱས་སྟེ་སྐུ་གསུམ་གྱི་གོ་འཕང་བརྙེས་པ།

དེ་ནས་རྟེན་དེའི་མཐར་རྟེན་སྐུ་གསུམ་དང་བརྟེན་པ་རྣམ་པ་ཐམས་ཅད་མཁྱེན་པའི་ཡེ་ཤེས་མངོན་དུ་བྱས་ཏེ་སངས་རྒྱས་པར་གསུངས་ཏེ། ཁམས་འགྲེལ་ལས། ས་དེའི་ཐ་མ་ཤེས་རབ་ཀྱི་རྩལ་ཡོངས་སུ་རྫོགས་ཏེ་གཡུང་དྲུང་ལྟ་བུའི་ཏིང་ངེ་འཛིན་རྒྱུད་ལ་ཐོབ། སྤང་བྱ་དེའི་སྒྲིབ་པ་ཕྲ་བ་མ་གཏོགས་པ་ཐམས་ཅད་སྤངས་ཏེ་འཁོར་འདས་ཀྱི་ཤེས་བྱ་ཐམས་ཅད་མཁྱེན་པའི་མིང་ཅན་དེ་མངོན་དུ་མཛད་ནས་སངས་རྒྱས་པ་སྟེ། ཞེས་གསུངས་སོ། །

དེ་ལྟར་མདོ་གཟེར་མིག་ལས་ཀྱང་། །

སྲིད་པའི་ཁྱེའུ་གསལ་བ་དེ། །

ཡེ་ཤེས་ལྷ་ཡི་སྟོན་པ་ཡིས། །

ཤེས་བྱའི་སྒྲིབ་པ་འབྱོང་པ་ཡིས། །

ཐོག་མེད་སྤྲུལ་པའི་སྐུར་གྱུར་ཏོ། །ཞེས་གསུངས་སོ། །

དེ་ལྟར་དུ་བདག་ཅག་གི་སྟོན་པ་རྫོགས་པའི་སངས་རྒྱས་དེ་ཉིད་གྲངས་མེད་གསུམ་དུ་ཚོགས་བསགས་ཤིང་སྒྲིབ་པ་ཡོངས་སུ་སྦྱངས་ཏེ་མཐར་འོག་མིན་གྱི་རྟེན་ལ་ཤེས་བྱའི་སྒྲིབ་པ་མ་ལུས་པར་སྦྱངས་ནས་མངོན་པར་རྫོགས་པའི་སངས་རྒྱས་པ་ཡིན་ནོ། །དེས་ན་རྒྱ་ཡི་རྒྱལ་པོ་ཀོང་ཙེ་འཕྲུལ་གྱི་རྒྱལ་པོས་སྟོན་པར་བསྟོད་པ་ལས་ཀྱང་། ཨེ་མ་གཤེན་རབ་མི་བོ་ཉིད། །སྔོན་ཚེ་གྲངས་མེད་བརྒྱུད་པའི་དུས། །བསོད་ནམས་དཔལ་ཤུགས་སྟོབས་ལྡན་གྱིས། །དག་པའི་ཞིང་དེར་གར་སྐྱེས་ཀྱང་། །སྟོན་པའི་སྒྲོན་དང་དུས་མཚུངས་ཤིང་། །ཐུགས་བསྐྱེད་དག་པ་ཆེན་པོའི་མཐུས། །དཀའ་བ་མ་ལུས་དཀོན་པར་རྫོགས། །ཚོགས་ཀྱི་ལམ་ལ་ཚོགས་ཆེན་རྫོགས། །ཤེས་རབ་རྩལ་ཤུགས་རྣམ་པར་དག །མངོན་པར་ཡེ་ནས་སངས་པར་གཤེགས། །བདག་མཐར་གྲུབ་པའི་དུས་རྗེས་ལ། །གཞན་དག་འདྲེན་པའི་སྨོན་ལམ་རྫོགས། འདུལ་བའི་ཞིང་ཁམས་འདུལ་དཀའ་ཞིང་། །ཤིན་ཏུ་མི་བཅེད་དྲངས་པར་དགོངས། །ད་ལྟའི་གནས་འདི་ཡར་འདས་པའི། །སྟེང་གི་ཕྱོགས་ཀྱི་འོག་མིན་གནས། །མྱ་ངན་མེད་པའི་བར་ལྷར་གྲུབ། །སྲིད་པ་ཡེ་སངས་གནས་ནས་མཆིས། །ཁྲི་འོད་སྲིད་པ་ཡེ་ཤེས་ཡབ། །ཀུན་ཤེས་གསལ་བྱེད་རིགས་(རིག)པའི་ཡུམ། །ཤེས་པ་རང་རིག་སྲས་སུ་གསལ། །སེམས་བསྐྱེད་གཏོ་རྗེ་སློབ་དཔོན་ནི། །འབུམ་ཁྲི་གློག་(ཀློག)གི་ལྗགས་ཅན་ལ། །ཤེས་རབ་བསྐྱེད་ཅིང་བློ་རྩལ་སྦྱངས། །སྲིད་པ་སྟོང་རྩིས་སེམས་ལ་ཐུག །སེམས་ཅན་ལས་རྟགས་ཐུགས་རྗེས་སྐྱེས། །ངོ་མཚར་ཚད་མེད་བཞི་དང་ལྡན། །འཁོར་བ་ཐར་པར་དྲངས་པ་ཡི། །སྟོན་པར་གཤེགས་པའི་བཀའ་ཐོབ་པས། །ཡ་བླ་ཡང་སྟེང་དགུང་གོང་གི །མགོན་བཙུན་ཕྱྭ་ཡི་གྲོང་ཁྱེར་ནས། །འོག་མིན་འདའ་བ་མེད་པ་ཡི། །མི་འགྱུར་ལྷུན་གྲུབ་ཕོ་བྲང་དུ། །ཡེ་ཤེས་ལྷ་ཡི་སྟོན་པ་ལ། །འགྲོ་བ་འདུལ་བའི་བོན་ལུང་མནོས། །རྗེ་གཅིག་གཤེན་ལྷ་ཡི་དམ་ལྷ། །ལེགས་སོ་ངེས་པའི་གནང་བ་ནི། །ཉིད་ནི་ཅེར་(ཅིར)ཡང་སྤྲུལ་པའི་སྐུ། ཤེས་བྱ་འཕྲ་མོའི་མུན་སངས་པས། །ཞེས་མདོ་རྣམ་པར་རྒྱལ་བ་ལས་གསལ་ལོ། །

དེ་ལྟར་སྟོན་པའི་སྐྱེས་རབས་ཀྱི་རྣམ་ཐར་དག་ལ་བློས་ཉེ་བར་བཅར་ཟིན་ཞིང་མདོ་རྒྱུད་རྣམས་ལ་གཟིགས་རྒྱང་རིང་བའི་མཁས་པའི་མཆོག་རྣམས་ལ་འདི་ལྟར་དགོས་པ་ཆུང་ཡང་། རང་ཉིད་དང་འདྲ་བར་དད་འདུན་གྱི་གདུང་ཤུགས་ཀྱིས་སྟོན་པའི་རྗེས་སུ་འཇུག་རུང་གཤེན་གྱི་སྐྱེས་རབས་སོགས་ལ་དེ་ཙམ་གོམས་པར་མ་གྱུར་པ་རྣམས་ལ་ཅུང་ཟད་ཙམ་དུ་ཕན་རེས། སྟོན་པ་བཀའ་དྲིན་ཅན་ལ་སྙིང་ནས་མི་ཕྱེད་པའི་དད་པ་ཅན་གཤེན་ཕྲུག་ཚུལ་མི་ས་ལེ་འབོད་པ་དེས་བསྡུས་པ་ཡིན་པས་ཚུལ་འདིས་དེ་རིང་གཤེན་རབ་མི་བོ་ཆེ་ཉིད་སྐུ་འཁྲུངས་པའི་དུས་ཁྱད་པར་ཅན་ཉིད་སྲུང་བརྩི་ཞུ་ཚུལ་ལེགས་པོ་ཞིག་ཏུ་འགྱུར་བའི་སྨོན་འདུན་དང་བཅས། ཕྱི་ལོ་ ༢༠༢༡ ཟླ་ ༡ ཚེས་ ༢༢ ཉིན་བྲིས་པ་དགེའོ། །

གཤེན་རབ་ཀྱིས་གདམས་པའི་ལེགས་བཤད་ཕྱོགས་བཀོད།

སྔོན་གླེང་གཏམ་ཐུང་།

གཟི་བརྗིད་སྐད་འགྱུར་སོ་སོའི་བོན་བསྟན་པའི་མདོ་ལས། “སྲིད་པས་ཅི་ལྟར་སྲིད་པ་དང་། །སྐོས་པས་ཅི་ལྟར་བསྐོས་པ་བཞིན། །ཉིད་ཀྱང་རང་མཐུན་དེ་བཞིན་མཛད། །”ཅེས་སྲིད་པའི་རྒྱལ་པོ་སངས་པོ་འབུམ་ཁྲིས་སྟོན་པ་མཆོག་ལ་རྨད་དུ་བྱུང་བའི་བསྟོད་པ་མཛད་པ་ལྟར་གྱི་རླབས་ཆེན་གྱི་སྐྱེས་བུ་སྟེ་རྫོགས་པའི་སངས་རྒྱས་གཤེན་རབ་མི་བོ་དེ་ཉིད་ཀྱིས་འཇིག་རྟེན་འདིར་གཞན་དོན་གྱི་མཛད་པ་བསམ་གྱིས་མི་ཁྱབ་པ་ཞིག་བསྐྱངས་ཏེ་རྣམ་པར་དག་ལ་ཕུན་སུམ་ཚོགས་པའི་བསྟན་མཆོག་དྲི་མ་མེད་པ་འདི་ལྟ་བུ་ཞིག་རྗེས་བཞག་གནང་མཛད་པ་ན། གཟི་བརྗིད་བསྟན་པ་རྗེས་བཞག་གི་མདོ་ལས། “མཁྱེན་དང་བརྩེ་བའི་ཐུགས་དགོངས་ཤིང་། །གནས་འདིར་བྱོན་པ་རྗེས་ཡི་རངས། །འགྲོ་ཀུན་དགོངས་པ་བཀའ་དྲིན་ཆེ། །”ཞེས་ཀོང་ཙེ་འཕྲུལ་གྱི་རྒྱལ་པོས་སྟོན་པར་བཀའ་དྲིན་བརྗོད་པ་ལྟར་དེང་འདིར་ཡང་སྟོན་པའི་རྗེས་སུ་འཇུག་པ་པོ་ཁོ་བོ་ཅག་གིས་རྣམ་པ་སྣ་ཚོགས་པའི་སྒོ་ནས་ཉིད་ཀྱི་བཀའ་དྲིན་ལ་རྗེས་དྲན་ཞུ་བ་ཅིས་མི་འོས། དེའི་ཕྱིར་ད་ལན་སྟོན་པ་བཀའ་དྲིན་ཅན་གཤེན་རབ་མི་བོ་ཆེའི་སྐུ་ཡི་འཁྲུངས་མཆོད་ཆེན་མོ་དང་བསྟུན། དུས་ཆེན་ཁྱད་པར་ཅན་འདི་ལ་སྟོན་པ་ཉིད་ཀྱི་བཀའ་དྲིན་རྗེས་སུ་དྲན་པའི་ཚུལ་དུ་ཉིད་ཀྱིས་གསུངས་པའི་ལེགས་བཤད་ཀྱི་སྡོམ་ཚིག་མི་ཉུང་བ་ཞིག་ཕྱོགས་སུ་བསྡུས་ཏེ་འདིར་བཀོད་པ་ནི། སྟོན་པའི་བཀའ་དྲིན་རྗེས་དྲན་ཞུ་ཚུལ་གྱི་རྣམ་པ་དམིགས་བསལ་ཞིག་ཡིན་ཞེས་སྨྲས་ནའང་མི་འོས་པ་མེད་པར་སྙམ།

སྤྱིར་སྟོན་པ་མཆོག་གི་གསུང་ལ། ཀུན་འབུམ་རྩ་རྒྱུད་ལས། “གཡུང་དྲུང་བོན་ལ་བཀའ་རྒྱ་ཆེ་ཞིང་ལུང་གྲངས་མང་།” ཞེས་པ་ལྟར་ཉིད་ཀྱི་རྗེས་བཞག་གསུང་རབ་བཀའ་ཡི་པོད་ཕྲེང་དཔུང་འཐུག་ལ་གྲངས་ཚད་མང་བ་འདི་དག་གི་ཁྲོད་དུ་ཞལ་གདམས་དང་ལེགས་བཤད་རིན་ཐང་གཞལ་མཐའ་དང་བྲལ་བ་བགྲངས་ཀྱང་གྲངས་ཀྱིས་མི་ལངས་པ་ཞིག་ཡོད་མུས་ལ། ད་ལན་འདིར་ཉིད་ཀྱི་རྣམ་ཐར་རྒྱས་པ་དྲི་མེད་གཟི་བརྗིད་པོད་བཅུ་གཉིས་དང་། འབྲིང་པོ་མདོ་གཟེར་མིག་ལེའུ་བཅོ་བརྒྱད་པ་གཉིས་ནས་རང་ཉིད་ཀྱིས་གང་ལྕོགས་ཙམ་ཕྱོགས་བསྡུས་ཞུས་པ་ཡིན།

དེ་ཡང་ང་ཚོས་ལེགས་བཤད་འདི་དག་མཇལ་བའི་ཚེ། བྱམས་མ་རྩ་བའི་རྒྱུད་ལས། “སེམས་ཅན་དོན་བྱ་མ་གཏོགས་པ། །སངས་རྒྱས་ལ་ནི་ལས་གཞན་མེད། །”ཅེས་དང་། གསེར་འོད་ནོར་བུ་འོད་འབར་ལས། “གཤེན་རབ་བདག་ཉིད་འོ་བརྒྱལ་ཏེ། །འགྲོ་བའི་དོན་དུ་སྐུ་མི་འཕང་། །”ཞེས་སོགས་གསུངས་པ་ལྟར་སྟོན་པ་ཉིད་ཀྱིས་མཛད་པ་གང་ཞིག་བསྐྱངས་གནང་བ་དག་འགྲོ་བ་གཞན་གྱི་དོན་ཁོ་ནའི་ཆེད་དུ་དགོངས་ཏེ་མཛད་པའི་དགོས་དོན་དང་། སྣོད་བཅུད་ཞི་བདེ། འཇིག་རྟེན་ཕན་བདེ་ཀུན་ཀའི་རྩ་བ་གཞན་ཕན་གྱི་བྱམས་དང་སྙིང་རྗེའི་རིན་ཐང་དང་ནུས་སྟོབས། དེ་དག་རྒྱུད་ལ་ཉམས་སུ་ཇི་ལྟར་ལེན་དགོས་ཚུལ་སོགས་དང་། གཞན་ཡང་སྟོན་པ་མཆོག་གིས་སེམས་ཅན་ཐམས་ཅད་ལ་ཕྱོགས་དང་རིས་སུ་མེད་པར་སྲོག་དབུགས་ཀྱིས་བསྡུས་པ་ཞིག་ཡིན་ཕན་ཆད་ཆ་མཉམ་དུ་འཇོག་པའི་གཟིགས་ཚུལ་དང་། ལྟ་བ་དང་སྤྱོད་པ་ཕྱི་ཚུལ་དང་ནང་ཁྲིམས་ཡ་མ་བྲལ་བར་བྱེད་པའི་ཉམས་ལེན་གྱི་རིམ་པའི་ཚུལ། ལྷག་པར་དུ་ཆོས་ཙམ་མ་ཡིན་པར་འཇིག་རྟེན་གྱི་བཟང་སྤྱོད་དང་ཡ་རབས་ཀྱི་བསླབ་བྱའི་ཚིག་འབྲུ་དག་ལ་བལྟས་ན་སྟོན་པ་ནི་ཆོས་ཀྱི་སྟོན་པ་ཙམ་མིན་པར་འཇིག་རྟེན་གྱི་མིག་འབྱེད་ངོ་མ་དེ་ཅི་ལ་མིན་སྙམ་པར་མཆིས། །

ཉམས་ལེན་གྱི་ཆ་ནས་མཚོན་ནའང་མདོ་གཟེར་མིག་ལས། “ཚིག་བཞི་ཚིགས་སུ་བཅད་པ་གཅིག་གི་དོན་རྟོགས་རབ་མཆོག་རྒྱལ་བ་ཡིན།” ཞེས་དང་། གཏོ་བུ་ཕོ་སྦྱང་གི་མདོ་ལས། “ཚིག་གི་ལོ་མ་གཅིག་ཏུ་རྟོགས་ན་རབ་མཆོག་རྒྱལ་བ་ཡིན།” ཞེས་གསུངས་པ་ལྟར་ལེགས་བཤད་ཀྱི་སྡོམ་ཚིག་རེའི་ནང་ཉམས་ལེན་གྱི་ཆ་ཡོངས་སུ་ཚང་བ། མི་ཚེའི་ནང་དང་ཉིན་རེའི་འཚོ་བའི་ནང་རང་གི་ཉམས་ལེན་ལ་དེ་གཅིག་པུས་ཀྱང་མི་འགྲིག་པ་མི་འདུག་སྙམ་པ་ལྟ་བུའི་རིན་ཐང་དང་བྲལ་བའི་བསླབ་བྱ་ཟད་མི་ཤེས་པར་མཆིས་པས། ད་ལན་འདི་ལ་བརྟེན་ནས་གཤེན་གྱི་བསླབ་བྱའི་ལེགས་བཤད་སྣ་རེ་ཙམ་ཁྱེད་ཀྱི་མི་ཚེའི་ནང་དང་ཉིན་རེའི་འཚོ་བའི་ཁྲོད་དུ་ཉམས་ལེན་གནང་ཐུབ་ན་དེ་ནི་གཤེན་གྱི་ལེགས་བཤད་ཕྱོགས་སུ་བཀོད་པ་འདིའི་ཆེས་མཐར་ཐུག་གི་དགོས་པ་དེ་ཉིད་ཡིན་ནོ། །

འདི་ལྟ་བུའི་ལེགས་བཤད་རྣམས་སྤྱིར་བཏང་བྱས་ན་འཛམ་གླིང་མིའི་རིགས་ཀྱི་རིག་གནས་སྤྱི་ཡི་ཁྲོད་དུ་ས་ཁྱབ་གནམ་ཁྱབ་ཏུ་འགྲོ་དགོས་པའི་ཚོད་ཅིག་ལ། ཡིད་སྐྱོ་འོང་བ་ནི་རང་དང་རིགས་གཅིག་པའི་སྤྱི་ཚོགས་ཁྲོད་དུའང་ཐོས་རྒྱུ་ཉུང་བ་མ་ཟད་རང་རེའི་གྲུབ་མཐའ་འཛིན་པ་ནང་ཁུལ་དུ་ཡང་གཞན་གྱི་མཁས་པ་དེ་དང་དེའི་ལེགས་བཤད་ཅེས་ཁ་འདོན་བཞིན་བྱེད་པ་ཐོས་རྒྱུ་ཡོད་ཀྱང་སོ་སོའི་སྟོན་པའི་ལེགས་བཤད་འདི་དང་དེ་ཞེས་ངག་ནས་སྐྱོར་བ། གྱང་ངོས་སུ་བྲིས་པ། ཐོད་དུ་བཀལ་བ་སོགས་མཐོང་ཐོས་དཀོན་པོར་གྱུར་ཏེ་དེ་ཙམ་ཁྱབ་བདལ་དུ་འགྲོ་མི་ཐུབ་པ་འདི་ནི་རྒྱུ་རྐྱེན་གང་འདྲ་ཞིག་གིས་ལན་པ་ཡིན་ནམ་ལེགས་པར་སེམས་ཤིག དེས་ན་འདི་ལྟ་བུའི་གཤེན་རབ་ཀྱི་ལེགས་བཤད་རིན་ཐང་དང་བྲལ་བ་དག་ཕྱོགས་བསྡུས་ཙམ་མ་ཚད། སྐད་ཡིག་གཞན་ནང་དུའང་ཕབས་བསྒྱུར་རེ་ཐུབ་པ་བྱུང་ན་དགེ་མཚན་མི་ཆེའམ་ཞེས་རིགས་མཐུན་རྣམས་ལ་གྲོས་འདེབས་ཙམ་གྱིས་སྔོན་གླེང་ཞིག་གི་དོད་དུ་སྨྲས་ཏེ་འདི་ནས་མཚམས་འཇོག་ཞུ། །མུ་ཙུག་སྨར་རོ། །

མདོ་གཟེར་མིག་ལས་ཕྱུང་བ།

དཔང་པོའི་དྲུང་དུ་ཁས་བླང་པ། །ཁས་བླངས་མ་ཡིན་དམ་བཅའ་ཡིན། །དམ་ལས་འགལ་ན་འབྲས་བུ་ཚིག །སྐྱེ་བ་ལྔ་བརྒྱར་ངན་སོང་བརྒྱུད། །གར་སྐྱེས་བསླུ་བ་རྒྱུན་དུ་འོང་། །ད་ནི་དམ་ལས་མ་འགལ་ཞིག །ཅེས་¹སྡིག་ཅན་གཏོ་བུ་དོད་དེ་ལ་གསུངས།

དང་པོ་འཛིན་པའི་བློ་དང་ལྡན་པ་གར་སྤྱིན་གྱི་རླན་དང་འདྲ་བ་ཞིག་དགོས་སོ། །བར་དུ་བརྟག་པའི་བློ་དང་ལྡན་པ་ས་རྡོའི་ནང་ནས་རིན་པོ་ཆེ་འཚོལ་བ་འདྲ་བ་ཞིག་དགོས་སོ། །ཐ་མ་རྟོགས་པའི་བློ་དང་ལྡན་པ་རིན་པོ་ཆེའི་ནང་ནས་ཀྱང་གསེར་རྙེད་པ་འདྲ་བ་ཞིག་དགོས་སོ། །དང་པོ་འཛིན་པའི་བློ་དང་མ་ལྡན་ན། བྲག་གི་ངོས་ལ་སྲན་མ་གཏོར་བ་དང་འདྲའོ། །བར་དུ་བརྟག་པའི་བློ་དང་མ་ལྡན་ན་མིག་ལོང་བའི་ལག་ཏུ་རྫས་ཁྲ་བོ་གཏད་པ་དང་འདྲའོ། །ཐ་མ་རྟོགས་པའི་བློ་དང་མ་ལྡན་ན་གཅོལ་ཆུང་གིས་གཞལ་ཚོན་འདེད་པ་དང་འདྲའོ། །ཞེས་²སྲས་གཏོ་བུ་འབུམ་སངས་ལ་གསུངས།

བར་དུ་གཅོད་པའི་བགེགས་ཞེས་བྱ་བ་ནི། ཁ་དོག་དབྱིབས་སུ་གྲུབ་པའི་དངོས་པོ་གཅིག་ལ་ཡེ་ནས་མི་ཟེར་རོ། །གང་ཞིག་ཆགས་པ་འཇིག་པར་བྱེད་པ་རྣམས་ཀྱང་བགེགས་ཞེས་བྱའོ། །གང་སྟོང་པར་བགེགས་པ་རྣམས་ཀྱང་བགེགས་ཞེས་བྱའོ། །ཡོད་པ་མེད་པར་བགེགས་པ་རྣམས་ཀྱང་བགེགས་ཞེས་བྱའོ། །བརྟན་པར་འགྱུར་བ་བགེགས་པ་རྣམས་ཀྱང་བགེགས་ཞེས་བྱའོ། །མི་ན་བར་ན་བར་བགེགས་པ་རྣམས་ཀྱང་བགེགས་ཞེས་བྱའོ། །ན་བའི་འཆི་བར་བགེགས་པ་རྣམས་ཀྱང་བགེགས་ཞེས་བྱའོ། །གྲུབ་པ་མི་འགྲུབ་པར་བྱེད་པ་རྣམས་ཀྱང་བགེགས་ཞེས་བྱའོ། །དེ་ལྟར་བགེགས་པས་བགེགས་ཞེས་ཀུན་ལ་འདོག ཅེས³་སྲས་གཏོ་བུ་འབུམ་སངས་ལ་གསུངས།

བགེགས་ཀྱིས་བར་དུ་གཅོད་པ་གཏོ་ཡིས་བཟློག་པ་ནི། །ཇི་ལྟར་ཕན་པ་མངོན་པར་ཤེས་པས་བརྟག །ཚིག་གི་ལོ་རྒྱུས་མང་པོ་ཇི་ལྟར་བདེན་པར་སྦྲེལ། །སྐད་ཀྱི་གཏང་རག་མང་པོ་ཅི་ལྟར་སྙན་པར་བསྒྲགས། །གཟུགས་ཀྱི་ཡ་སྟགས་ཟས་དང་ཟང་ཟིང་ཇི་ལྟར་མཛེས་པར་གཏོང་། །ཏིང་ངེ་འཛིན་གྱི་རྩལ་གྱིས་ཡེ་ཤེས་ལྟར་བསྐྱེད་ལ། ཐུགས་རྗེ་ཆེན་པོས་ཡོངས་ལ་ཁྱབ་པར་བསྔོ། །ཞེས⁴་སྲས་གཏོ་བུ་འབུམ་སངས་ལ་གསུངས།

བེམ་པོའི་ལུས་ནི་འབྱུང་བ་རྣམ་བཞི་ཡིན། །ཕྲིག་པའི་སེམས་ནི་མ་རིག་རྨོངས་པས་ཕངས། མིང་གཟུགས་ཉིང་མཚམས་རྐྱེན་ནི་ལས་ཀྱི་རླུང་གིས་སྦྱར། ལུས་སེམས་དང་པོ་ལས་ཀྱིས་འཕྲད་ལུགས་དེ་ལྟར་ཤེས་པར་གྱིས། ད་ལྟར་རྐྱེན་གྱིས་འགྲོགས་པ་གནམ་བྱ་རྒྱར་འཐུམས་འདྲ། །ཐ་མར་ལས་ཀྱིས་འབྲལ་བ་འཆི་བདག་བདུད་ལྔ་ཡིས། རྒྱ་འདྲལ་བྱ་འཕུར་ཇི་བཞིན་ལུས་ཞིག་སེམས་འཕོའོ། །ཞེས⁵་སྲས་གཏོ་བུ་སོགས་ལ་གསུངས་སོ། །

ཚིག་གི་ལོ་མ་མང་པོ་མ་རྟོགས་བསྟན་ཕྱིར་ཡིན། རྟོགས་ན་ཚིག་བོར་དོན་ལ་མི་སྒོམ་ན། རང་གིས་རང་ལ་བསླུ་བར་བྱེད་སྟེ། སེམས་ཉིད་ས་ལེ་མེ་དཔུང་ནང་དུ་མཆོངས་པ་ཡིན། ཞེས་⁶སྲས་གཏོ་བུ་འབུམ་སངས་ལ་གསུངས།

ཕན་གྱི་གདགས་ལུགས་རྣམ་པ་གཉིས་ལས་མེད། གདགས་པ་དང་ནི་གདགས་པ་ཆེན་པོའོ། །སེམས་ཅན་རྣམས་ལ་ཕན་གདགས་པ་ཞེས་བྱ་བ་ནི། བགེགས་ཀྱིས་བར་དུ་གཅོད་པ་ལ་གཏོ་ཡིས་ཕན་ནོ། །སེམས་ཅན་རྣམས་ལ་ཕན་གདགས་པ་ཆེན་པོ་ཞེས་བྱ་བ་ནི། །དུག་གིས་བར་དུ་གཅོད་པ་ལ་ཡེ་ཤེས་ཀྱིས་ཕན་ནོ། །ཞེས་⁷སྲས་གཏོ་བུ་འབུམ་སངས་ལ་གསུངས།

དལ་འབྱོར་རྙེད་པའི་དུས་འདིར་འབད་དེ་བྱུང་ཆུབ་མ་བསྒྲུབ་ན། གཙང་མ་མི་ལུས་ཐོབ་པས་ཅི་ལ་ཕན། དཔེར་ན་རྒྱ་མཚོ་ཆེན་པོའི་ནང་དུ་འདུག་ཀྱང་སྐོམ་པས་ཤི་བ་ཡིན། ག་པུར་སྨན་གྱི་སྡོང་པོའི་རྩ་རུ་ཚ་བའི་ནད་ཀྱིས་ཟིན་པ་ཡིན། སྟོན་ཀའི་ལོ་ཏོག་གསེབ་ཏུ་ལྟོགས་པར་ཉལ་བ་ཡིན། རིན་ཆེན་གླིང་ལ་ཕྱིན་ནས་ནོར་སྐལ་ཆད་པ་ཡིན། ཞེས་⁸གཤེན་ཟ་ནེ་ཆུང་དང་བདུད་རྗེ་ཁྱབ་པ་གཉིས་ལ་གསུངས་སོ། །

རང་གི་ལུས་ལ་དཔེ་ལོངས་ལ། །གཞན་ལ་གནོད་པ་ཡེ་མ་བྱེད། །ཅེས་⁹བདུད་ཁྱབ་པ་ལག་རིང་ལ་གསུངས།

ངེས་པའི་དོན་བསྟན་མི་གོ་བར། །སྒྱུ་མས་སྒྱུ་མར་བསླུ་བཞིན་དུ། །ད་རུང་སྒྱུ་མའི་རྗེས་སུ་འབྲེང་། །དེ་ལ་ཅི་ཕན་ཉོན་རེ་མོངས། །ངལ་བའི་ཕྱི་ཆད་འོ་རེ་བརྒྱལ། །བྱས་པས་མི་ཟིན་རྒྱང་ཐག་རིང་། །གྲུབ་པའི་མཐའ་མེད་ཕྱི་ཕྱིར་ལྟས། །ཞེས་¹⁰སྟོན་པ་རབ་ཏུ་བྱུང་བའི་སྐབས་འཁོར་རྣམས་ལ་གསུངས།

འཁོར་དུ་གཏོགས་པའི་སེམས་ཅན་རྣམས། །ངེས་པའི་དོན་ལ་འདུད་ན་དབང་པོ་བརྟན་པར་ཉོན། །ཡུན་གྱི་བདེ་བ་འདོད་ན་འཕྲལ་གྱི་སྐྱིད་ཁེ་སྤོང་། །ཞེས་¹¹སྟོན་པ་རབ་ཏུ་བྱུང་བའི་སྐབས་འཁོར་རྣམས་ལ་གདམ།

འཁོར་རྣམས་ཐམས་ཅད་ཀུན། ལྟ་བ་ནི་ཡས་ཕུབ་ཅིག སྤྱོད་པ་ནི་མས་འཛེག་ཅིག གཞི་སྙིང་རྗེ་ཆེན་པོ་ལ་ལོངས་ཤིག ཐབས་ནི་ཕ་རོལ་དུ་ཕྱིན་པ་བཅུ་ལ་སྤྱོད་ཅིག དོན་དེ་བཞི་དང་ལྡན་པའི་གང་ཟག་རྣམས་ནི་གཤེན་རབ་ལགས་ཏེ། འཁོར་བའི་སྡུག་བསྔལ་ལས་གཏན་དུ་ཐར་པར་འགྱུར་རོ། །ཞེས་¹²དཀའ་བ་རྣམ་པ་གསུམ་གྲུབ་རྗེས་ཁྱབ་པ་ལ་སོགས་འཁོར་རྣམས་ལ་གསུངས་སོ། །

བོན་ཐམས་ཅད་ཀྱི་གཞི་སྙིང་རྗེ་ཡིན་ནོ། །སྙིང་རྗེ་ཚད་མེད་པ་སྐྱེས་ནས་སྙིང་རྗེ་ཆེན་པོའོ། །བྱམས་དགའ་བཏང་སྙོམ་གཅིག་གིས་གཅིག་སྐྱེད་འབྱུང་། ཞེས་¹³སྲས་གཏོ་བུ་འབུམ་སངས་ལ་གསུངས་སོ། །

དང་པོ་འཛིན་པའི་རྒྱུ་ལ་གླེག་བམ་གཅེས་པས། ཡི་གེ་ནག་པོའི་རྒྱུད་ལ་ཤིན་ཏུ་བཀུར་བསྟི་བྱ། བར་དུ་བརྟག་པའི་རྐྱེན་ལ་སློབ་དཔོན་བླ་མ་གཅེས་པས། སློབ་དཔོན་བླ་མའི་སྐུ་ལ་རབ་ཏུ་འཁོར་བར་བྱ། ཐ་མ་རྟོགས་པའི་འབྲས་བུ་ལ་རང་གི་རིག་པ་གཅེས་པས། གཞན་ལ་མ་ཡེངས་རིག་པའི་ཤེས་རབ་སྦྱོང་། ཞེས་¹⁴ནེའུ་ཆུང་ལ་སོགས་འཁོར་རྣམས་ལ་གསུངས།

གསུང་རབ་འབྲུ་རྟོགས་གསུང་གི་འདུལ་ཐུལ་གྱིན། །མན་ངག་བསྒོམ་པས་སེམས་ཉིད་མཐིལ་དུ་ཕེབས། །འདའ་ཁའི་ཞལ་ཆེམ་ཁྱོད་ལ་ཚིགས་སུ་གཅད་ལ་བཞག །ཁྱུང་ཆེན་གཤོག་རྒྱས་ནམ་མཁའི་ཀློང་དུ་འཕུར། །ཕྱོགས་བཞི་མཚམས་བཞི་སྟེང་འོག་ཉམ་མི་ང་། །གང་ལྟར་འཕུར་ཀྱང་གཤོག་དྲུག་བརྐྱངས་པས་བདེ། །དེ་དང་འདྲ་བར་སྐལ་ལྡན་དད་ཆེ་ཡིས། །གཡུང་དྲུང་བོན་གྱི་སྒོ་མོ་མང་པོ་ལ། །གང་ལྟར་དགོངས་ཀྱང་དོན་དམ་རྟོགས་པས་བདེ། །སེང་གེ་རྩལ་རྫོགས་གངས་རིའི་ཁ་ནས་མཆོངས། །ངམ་གྲོགས་ཤ་ཤོ་གྱེན་ཐུར་ཉམ་མི་ང་། །གང་ལྟར་གནས་ཀྱང་རྩལ་གསུམ་དབྱུང་བས་བདེ། །དེ་དང་འདྲ་བར་མི་མཆོག་སྐྱེས་བུ་ཡིས། །གཡུང་དྲུང་བོན་ལ་ཤེས་པའི་རྩལ་རྫོགས་པས། །གང་ནས་བརྟགས་ཀྱང་དོན་ལ་བཞག་པས་བདེ། །བྱེའུ་ཆུང་ཅོ་གས་སྒྲ་སྐད་འབུམ་དུ་བསྒྱུར། །ཅི་སྐད་དྲངས་ཀྱང་ལྕེ་ལ་ཐེན་ཐོག་མེད། །སྒྲ་ཡི་བྱེ་བྲག་ཀུན་ལ་ཉམ་ང་ཐེ་ཚོམ་མེད། །དེ་དང་འདྲ་བར་སྦྱངས་པའི་འཕྲོ་ཅན་གྱིས། །སྒོ་བཞི་མཛོད་དང་ལྔ་ཡི་བོན་སྒོ་ལ། །གང་ནས་བཤད་ཀྱང་རྒྱུ་འབྲས་བསྟན་པས་བདེ། །རིན་ཆེན་གསེར་གྱི་ཆགས་ཤིང་འབྱུང་བའི་འདམ་ལ་བཙུགས། །ཡ་ཡོ་ཐེན་ཐོག་བཏོན་སྤྱིང་ཉམ་མི་ང་། །གང་ལྟར་བསྐོར་ཀྱང་ས་སྟབས་གཅད་པས་བདེ། །དེ་དང་འདྲ་བར་དད་ལྡན་སྐྱེས་བུ་ཡིས། །བཀའ་རྒྱུད་བོན་གྱི་འབུམ་སྡེ་གླེགས་བམ་ལ། །གང་ནས་བཞུགས་ཀྱང་མན་ངག་བཙལ་བས་རྙེད། །ཅེས་¹⁵སྟོན་པ་མྱ་ངན་ལས་འདའ་ཁར་རྨ་ལོ་སྐྱིན་གྱི་རལ་ག་ལ་སོགས་འཁོར་རྣམས་ལ་གསུངས།

མདོ་དྲི་མེད་གཟི་བརྗིད་ལས་བཏུས་པ།

རང་དོན་མ་གྲུབ་གཞན་དོན་བྱེད་པ་ནི། །རྩི་མར་ཏིལ་གྱི་མེ་འོད་གསལ་བ་ལ། །འོད་དགས་ལོངས་སྤྱོད་རྒྱུ་རུ་མཐོང་བ་བཞིན། །རང་ཤི་མི་ཚོར་རང་སྲོག་རང་གིས་གཅོད། །ཅེས¹⁶་གསུངས་སོ། །

རང་སེམས་ཡེ་ནས་སངས་རྒྱས་རྒྱུ་ཡིན་ཏེ། །ཐབས་ལ་མ་བརྟེན་མ་བསྒྲུབ་ག་ལ་ཐོབ། །ས་གཞི་རིན་ཆེན་གསེར་གྱི་རྒྱུ་ཡིན་ཏེ། །མ་བརྩལ་མ་བསྒྲུབ་ལག་ཏུ་ག་ལ་ཕེབ། །ཅེས་¹⁷ཡེ་གཤེན་ནམ་མཁའི་བ་དན་ཅན་ལ་གསུངས་སོ། །

སྔོན་ཚོགས་མ་བསགས་ད་ལྟ་སྡུག །ད་སྒྲིབ་མ་བྱང་ཕྱི་མར་སྦྱང་། །རང་འདོད་ཁོ་ན་རང་བཅིང་ཡིན། །གཞན་ལ་རེ་བ་ཡིད་སྨོན་ཡིན། ཁ་ཡི་སངས་རྒྱས་ཕུང་འདྲེ་ཡིན། །བློ་ཡི་འདུན་མ་འཇིག་འདྲེ་ཡིན། །ཞེས་¹⁸གསུངས།

ཤེས་བྱ་ཀུན་གྱི་ཐོག་མ་རུ། །ཤེས་པའི་གཞི་མ་ཡི་གེ་སློབ། །མི་ཤེས་ལྐུགས་པ་ཡི་གེས་སྨྲ། །བློ་སྒྲོམ་ཐ་རམ་ཡི་གེས་འགྲོལ། །མི་ཤེས་རྨོངས་པ་ཡི་གེས་གསལ། །རིག་པའི་སྒྲོན་མེ་ཡི་གེས་འདེགས། །དེ་ཕྱིར་ཡི་གེས་རྒྱུན་བསྟེན་ནས། །ཤེས་བྱ་ཀུན་གྱི་གཞི་མ་ཡིན། །ཞེས¹⁹་གར་ལ་མ་ལི་ཤོ་ལ་གསུངས།

དྲང་པོ་དྲང་བཞིན་འཇིག་རྟེན་ཀུན་ན་བདེ། །ཡོ་དང་འཁྱོལ་པོར་སོང་ན་ཀུན་དང་འགལ། །ཞེས²⁰་རྒྱལ་པོས་རྒྱལ་སྲིད་བསྐྱང་ཚུལ་གྱི་སྐབས་གསུངས།

མཐོ་མཐོ་གོང་དུ་མི་གཏོང་ཐད་སོར་བཞག །དམའ་དམའ་རིས་སུ་མི་འབོར་རང་སར་སྐྱོང་། །ཞེས²¹་གསུངས།

བློ་རྒྱ་ཁེ་རྐམ་ཆེ་ན་རྗེ་དང་འགལ། །དབང་ཡོད་སྡུག་སྡང་ཆེ་ན་དམངས་དང་འགྲས། །བྱ་བ་ཚོད་ཟིན་མེད་ན་ཆབ་སྲིད་འཆོལ། །ཨམ་ཚད་ཚོད་བཟོ་བྱས་ན་རང་ལ་འཁོར། ཅལ་ཅོལ་སྨྲ་བ་མང་ན་རྫུན་ལ་འཐོག །ཞེས་²²གསུངས།

བྱ་བ་བརྟག་ཅིག་གཟབ་པས་དོན་ཆེན་འགྲུབ། །མ་བརྟག་མ་གཟབ་ཐོ་ཆོས་རང་ཉིད་ཕུང་། །མ་བསམ་མ་མནོས་བྱ་བ་ཚར་ཙ་ལད། །ཅེས་²³གསུངས།

དྲང་པོ་ཡིན་ཡང་བརྟག་ཅིང་དཔྱོད་ལ་སྨྲ། །མཁས་པ་ཡིན་ཡང་ཆག་ལ་གཞལ་ཞིང་བྱ། །དཔའ་བོ་ཡིན་ཡང་གོམ་གསུམ་ཚོད་དང་སྦྱར། །མཛང་མ་ཡིན་ཡང་གལ་མེད་བྱ་བ་བཤོལ། །སྡར་མ་ཡིན་ཡང་རོགས་ལ་དཔྱད་ཅིང་གཟབས། །ཡ་མེད་ཡིན་ཡང་རང་ཆུས་ཐབས་ཀྱིས་བཙལ། །ཕྱུག་པོ་ཡིན་ཡང་ནོར་ཟས་ཚོད་ཀྱིས་བཟུང་། །

ཕྱུག་པོ་ངན་གཡུང་ཡི་དྭགས་གཏེར་སྲུང་ཡིན། །འཕེན་པོ་ངན་མང་ཞེ་བུའི་འདུན་ཚོགས་ཡིན། །དཔའ་བོ་ཚོད་མེད་ཟི་བསྒྱུར་འདྲེས་དེད་ཡིན། །ཚོང་དཔོན་ནོར་སྲེད་འོད་དགའ་མེར་མཆོང་ཡིན། །ཕོ་མོ་དབྱལ་མེད་མགྲིན་བཟང་ལེ་ལོ་ཡིན། །གནས་བརྟན་རྒན་པོ་སྲིད་པའི་ཆག་འཇལ་ཡིན། །དེད་དཔོན་ཤུལ་རིང་སྐོས་པའི་དྲང་ཤིང་ཡིན། །སྐྱིད་སྡུག་ཉམས་མྱོང་ངན་པའི་ཚོད་འཛིན་ཡིན། །ཡུལ་གྱི་མི་ཆེན་དཔྱད་ཀྱི་མེ་ལོང་ཡིན། །བློ་གྲོས་ཐབས་ལྡན་ཀུན་གྱི་བསྡུམ་ཤིང་ཡིན། །རིགས་ངན་ཁོང་ཁྲོ་ཀུན་གྱི་འཐོར་ཤིང་ཡིན། །རྒྱུད་ངན་གྱོང་པོ་ཀུན་གྱི་སྡུག་འདྲེ་ཡིན། །ཁ་སྤྱང་ནེ་ཙོ་མདོ་དོན་འཆོར་འདྲེ་ཡིན། །ཁ་འཇམ་ཁོང་སྒྱུ་རྒྱལ་ཁམས་ཕུང་འདྲེ་ཡིན། །མཛའ་མཐུན་མ་ངན་ཐ་མ་དབྱེ་འདྲེ་ཡིན། །སྦྱིན་ལེན་དྲག་ན་ཐ་མ་འཁང་འདྲེ་ཡིན། །འཕྱར་གཡེང་མང་ན་རླུང་གིས་འཁྱེར་འདྲེ་ཡིན། །དེའི་ཕྱིར་ཐམས་ཅད་བྱ་བ་བརྟག་ནས་གཟབ། །ཅེས²⁴་གསུངས།

འགྲོ་དྲུག་སེམས་ཅན་དྭངས་བ་འདྲེན་པའི་ཕྱིར། །ཕྱི་ཡི་ཚུལ་དང་ནང་ཁྲིམས་ཟུང་དུ་འབྲེལ། །ཟ་ཆུ་ཆ་སྙོམས་ལྟོ་རྒྱབ་རན་པར་སྤྱོད། །ཨུ་དུག་བག་མེད་མྱོས་པ་ར་རོ་སྤོང་། །བག་ཡོད་སྡོད་པ་ཚུལ་དང་ལྡན་པར་བྱ། །དགེ་འཁོར་བསྙེན་གནས་ཁྲིམས་དང་ལྡན་པར་བྱ། །དགེ་འདུན་གྲྭ་སྡེ་མི་ཁྱུ་འཚོགས་པར་བྱ། །གཅིག་པུར་གྲོང་འགྲིམ་ཡུ་ཏི་ཉོ་ཚོང་དང་། །གཅིག་གཉིས་ཆ་བསྡེབ་འཕྱར་གཡེང་ཐོལ་མ་གྱུ། །བྱིས་པའི་རྩེད་མོ་ཁ་ན་མ་ཐོ་བ། །དམན་པའི་ཁྱིམ་ལ་མལ་ཞག་སྤང་བར་བྱ། །ཞེས་²⁵གསུངས།

དགེ་བ་སྤྱོད་ན་གཏན་རྒྱལ་འདུན་མ་ཡིན། །མི་དགེ་སྡིག་པ་གཏན་ཕམ་བློ་ནོར་ཡིན། །ཤེས་བཞིན་དུག་འཐུང་རང་སྲོག་ཆད་འདྲེ་ཡིན། །བསམ་བཞིན་མི་བརྩམ་བྱ་བ་ལུས་འདྲེ་ཡིན། །དགེ་སྡིག་མི་མཉམ་མར་འགྲོ་གཏིང་བརླག་ཡིན། །རྒྱུ་འབྲས་མི་བརྩི་དམྱལ་བའི་འགྲམ་རྡོ་ཡིན། །ཞེས²⁶་གསུངས།

དེ་ནི་རན་ཚོད་བཟུང་བའི་ཟས་ནོར་ཡིན། །སྒྱུ་མའི་ཟོང་ལ་རན་ཚོད་མ་བཟུང་ན། །མི་སེམས་སྟོང་པར་འདུག་ལ་གང་དུས་མེད། །ཅེས་²⁷གསུང་།

མངོན་ལྐོག་སྤྱོད་པ་བྱས་ན་གཞན་གྱིས་འཕྱ། །རང་སེམས་དཔང་བཙུག་མེད་ན་རང་ཡང་ཁྲེལ། །ཞེས²⁸་གསུངས།

ཕྱུག་པོ་ལོངས་སྤྱོད་ཆེ་ཡང་ང་རྒྱལ་སྤང་། །འཕེན་པོ་རྐང་གྲངས་མང་ཡང་འཁྲུག་པ་བཤོལ། །དཔའ་བོ་ངར་ལོང་མོད་ཀྱང་རང་སྲོག་བཙའ། །མཛངས་པ་ཕུལ་དུ་ཕྱིན་ཡང་སྔ་འཕྱི་དཔྱད། །བཙན་པོ་ཡ་མེད་ཡིན་ཀྱང་ཚོད་ཟིན་བྱ། །སྡར་མ་བྱིན་ལ་ལུག་ཀྱང་ཁས་དཔའ་བྱེད། །གླེན་པ་ནོར་དད་ཆེ་ཡང་རོགས་དང་བསྟུན། །ཤེས་ཆུང་འདོད་ཐག་ཉེ་ཡང་གཞན་ལ་དྲི། །བློ་ཆུང་སྣང་བ་གང་ཡང་འཕྱར་གཡེང་སྤང་། །དམན་པ་མཐོ་སར་ཕྱིན་ཡང་སྔར་ཚད་གཞལ། །བྱས་པ་ཅི་ཙམ་ཆེ་ཡང་ང་བོ་སྤང་། །ཟས་ནོར་ཚད་ལ་འདས་ཀྱང་དགེ་ཕྱོགས་བཏང་། །མེད་ཀྱིས་ཡོད་ལ་སློང་ན་གང་འཐད་སྦྱིན། །དབུལ་གྱིས་ཕྱུག་ལ་སློང་ན་དེ་སེམས་བསྐྱེད། །ཁས་དམན་རྗེ་ལ་སྐྱབས་ན་རླུང་ཡང་གཡོར། །གཞན་གྱིས་དགེ་ལ་སྤྱོད་ན་རང་ཡང་འགྲན། །གཞན་དག་སྡིག་པ་བྱེད་ན་ཐབས་ཀྱིས་བཤོལ། །མ་ནུས་ཉམ་ཆུང་མཐོང་ན་སྙིང་རྗེ་བསྐྱེད། །རྗེ་ཡི་སྐུ་དྲིན་ནོད་ན་ཕྱི་ཐག་བསྲིང་། །འབངས་ཀྱི་ལས་བྱས་དྲིན་ན་ཕྱི་ཤུལ་བསྲུང་། །ཞེས²⁹་གསུངས།

ཡ་རབས་རྗེ་ལ་གང་ལྟར་བྱས་ཀྱང་བསྟུན། །ཤེས་ལྡན་མི་ལ་གང་ལྟར་བསྐོར་ཡང་བདེ། །གོ་བ་ཅན་ལ་མཆིད་ཚིག་སྨྲ་བ་སླ། །མ་རབས་གཡུང་ལ་ཅི་ལྟར་འབད་ཀྱང་ཐུ། །ཤེས་རིག་མེད་ལ་གང་ལྟར་བསྐོར་ཡང་དྲེད། །ནོར་ངན་ཅན་ལ་ཅི་ཙམ་བྱིན་བཞིན་ཕོངས། །ཞེས་³⁰གསུངས།

འདོད་པ་ཅན་ལ་ཟས་ནོར་གཉེར་མི་གཏད། །ངོ་མ་གཉིས་ལ་ད་བྱེད་གྲོས་མ་དྲི། །གྱ་གྱུ་ཅན་ལ་རྩེ་གཅིག་བློ་མི་གཏད། །མཚངས་ཅན་མི་ལ་གཉེན་གྱི་སྲིད་མི་སྦྲེལ། །ཁྲོ་གཏུམ་ཅན་ལ་ཁྲོམ་དུ་ཁ་མི་ཡང་། །ཟོལ་སོག་ཅན་དང་ནོར་རྫས་བརྗེ་མི་བྱ། །གཡོ་རྒྱུ་ཅན་གྱི་ལག་ཏུ་ནོར་མི་བཞག །ལེ་ལོ་ཅན་དང་བྱ་བ་ཁ་མི་མཐུན། །ཁེ་རྐམ་ཅན་ལ་ཟོང་དང་ཚོང་མི་སྤྲད། །ཅེས་³¹གསུངས།

དྲང་པོ་བྱས་ན་འཇིག་རྟེན་ཀུན་ན་ཆེ། །མི་མཐུན་བསྡུས་ན་མཐུན་པའི་གྲོས་གཞི་འབྱུང་། །དྲང་པོར་འདུག་ན་ཡུལ་སྲིད་ཀུན་ལ་ཆེ། །སྤྱི་ཆུས་གཟབ་ན་རང་ཆུས་ཞོར་ལ་ཡོང་། །སྤྱི་དོན་བྱས་ན་རང་དོན་ཤུགས་ལ་འབྱུང་། །དགེ་བ་བྱས་ན་སྡིག་པ་ཐབས་ཀྱིས་བཤོལ། །སྦྱིན་པ་བཏང་ན་བསོད་ནམས་ཤུགས་ལ་འབྱུང་། །སྡིག་ལ་དགའ་ན་དགེ་བ་ཞོར་ལ་ལུས། །ཞེས³²་གསུངས།

དང་པོ་སློབ་དཔོན་མཁས་པ་རྒྱུད་ལ་བསྟེན། །ཞུ་འབུལ་གུས་ཚུལ་ཐུགས་དམ་མཉེས་པར་བྱ། །བར་དུ་རང་གི་བརྩོན་འགྲུས་ཉེར་ལེན་གཙོ། །གང་བསླབ་གཅིག་ལ་ཕུལ་དུ་ཕྱིན་པར་གྱིས། །མི་འགྲུབ་བློ་སྣ་མང་ན་གང་ཡང་འཆོལ། །ཀུན་ལ་བསླབ་ན་གཅིག་ཀྱང་ཕུལ་ཕྱིན་མེད། །གཅིག་ལ་མཁས་ན་མཁས་པ་ཕུལ་ཕྱིན་འགྱུར། །ཞེས་³³གསུངས།

ལོག་ཁྲིད་ཅན་ལ་ཁ་མི་ཡང་། །དྲང་པོར་སྨྲ་ལ་ངག་མི་བསྐུང་། །གཡོ་ཅན་ཚིག་ལ་མཆིད་མི་བཞིན། །རྫུན་ཆེན་གཏམ་གྱི་རྗེས་མི་འབྲང་། །མཐོ་སར་ཕྱིན་ཡང་དམའ་མི་སྐྱོང་། །ཆེན་པོ་རེད་ཀྱང་ཆུང་ལ་བྱམས། །མཁས་པར་བྱུང་ཡང་མི་ཤེས་ཁྲིད། །གོམ་པར་ཡོད་ཀྱང་ཚོད་ལ་བརྟག །འབུལ་ཚོགས་ཆེ་ཡང་ཤེད་མི་སྐྱེ། །ཆུང་ཡང་སེམས་བསྐྱེད་རན་པར་བྱ། །ཞེས་³⁴གསུངས།

མཁས་པ་མཁས་པའི་སྔོན་ན་མཛེས། །མཁས་པའི་གྲལ་ན་མཁས་པ་བཙུན། །བླུན་པོའི་གསེབ་ན་མཁས་པ་རྨོངས། །མི་ཤེས་པ་ལ་ཕལ་དང་འདྲ། །མ་རིག་པ་ལ་གསེར་ཡང་རྡོ། །དེ་ཕྱིར་མཁས་པ་མཁས་གྲལ་བཙུན། །ཞེས་³⁵གསུངས།

དེ་ནས་མཁས་ཤིང་གོམ་པ་དང་། །འདྲིས་ཤིང་རྒྱུད་ལ་བརྟེན་པ་དང་། །ཐབས་མཁས་ལག་ལེན་ལྡན་པ་ན། །མཁས་པ་ཡོངས་ཀྱི་བཀུར་གནས་འབྱུང་། །ཞེས་³⁶གསུངས།

གཡུང་དྲུང་བོན་ལ་འདུན་སྤྱོད་ན། །ལྟོ་རྒྱབ་ཤུགས་ལས་འབྱུང་བར་འགྱུར། །ཡི་གེ་ནག་པོའི་རྒྱུད་བསྟེན་ན། །ཤེས་རབ་ཁད་ཀྱིས་འཕེལ་བར་འགྱུར། །སློབ་དཔོན་བསྟེན་པ་ཡུན་རིང་ན། །ཐུགས་བཅུད་ཞོར་ལས་ལོན་པར་འགྱུར། །མཁས་བཙུན་མང་བའི་གྲྭ་འགྲིམ་ན། །མཐོང་ཕུག་གཞན་ལས་དཔག་པར་འགྱུར། །ཞེས་³⁷གསུངས།

རང་བས་གཞན་དོན་གཙོར་བྱེད་ཅིང་། །རང་འདོད་ལྡེམ་གོང་མ་ཡིན་པར། །མ་ནུས་འགྲོ་བ་ཉམ་ཐག་ལ། །སྐད་ཅིག་ཙམ་གྱི་ཞི་བདེ་ཡང་། །བསྐལ་པར་བསགས་པའི་བསོད་ནམས་རྒྱུ། །ཚད་ཀྱིས་གཞལ་ཡང་མི་ཕོད་དོ། །སྤྱིར་ཡང་སེམས་ཀྱི་གནས་ལུགས་དང་། །རྒྱུ་འབྲས་བསགས་ཚུལ་མ་ཤེས་ན། །བསྐལ་པར་བསགས་པའི་བསོད་ནམས་ཀྱང་། །ཁོང་ཁྲོ་དྲག་པོ་གཅིག་གིས་འཇོམས། །བྱང་ཆུབ་སེམས་ཀྱི་བསྐྱེད་ཚུལ་དང་། །སེམས་བསྐྱེད་གཞི་མ་ལྡན་པ་ན། །བསྐལ་པར་བསོད་ནམས་མ་བསགས་ཀྱང་། སྐད་ཅིག་འགྲོ་བ་ཞི་བདེ་ཡིན། །ཐར་པ་ཐོབ་པའི་འགྲམ་གཞི་འགྱུར། །ཞེས་³⁸གསུངས།

གཡུང་དྲུང་བོན་ལ་རྒྱ་ཆེ་གྲངས་མང་ཡང་། །མདོ་རུ་བསྡུས་ན་ཐེག་པ་རིམ་དགུར་འདུས། །ལྟ་བ་ཡས་ཕུབ་སྤྱོད་པ་མས་ཡར་འཛེག །མཐར་ནི་དོན་དམ་ཐིག་ལེ་གཅིག་ལ་བསྡུད། །ཀུན་གཞི་བྱང་ཆུབ་སེམས་ཀྱི་ཀློང་དུ་ངེས། །ཞེས་³⁹གསུངས།

ཡོན་ཏན་ཚད་དང་མི་ལྡན་ཞིང་། །སྦྱོར་དངོས་རྗེས་གསུམ་མ་དག་པ། །གཞན་གྱི་ཚོགས་སྦྱོར་ལེན་པ་དེ། །རང་ལ་ཁྲོ་ཆུ་ཁོལ་མ་འདྲ། །གཞན་ལ་མུན་ཁྲོད་རྫས་བླུགས་འདྲ། །རང་གཞན་གཉིས་ཀ་ཕུང་འདྲེ་ཡིན། །ཞེས་⁴⁰གསུངས།

སྤྱིར་ཡང་བོན་རྣམས་ཐམས་ཅད་ལ། །སེམས་བསྐྱེད་གཞི་མ་མ་ལྡན་ན། །ཞིང་ས་ངན་པའི་ས་བོན་འདྲ། །སྐམས་ལ་བབ་ན་འབྲས་བུ་ཚིག །སྨྱུ་གུ་འཁྲུངས་པ་ག་ལ་འགྱུར། །དེ་ཕྱིར་བོན་ལ་སྤྱོད་པ་ལ། །རང་ལ་ཕན་པའི་དད་པ་དགོས། །གཞན་ལ་ཕན་པའི་སེམས་བསྐྱེད་དགོས། །སེམས་བསྐྱེད་རྩ་བ་སྙིང་རྗེ་ཡིན། །དད་པའི་རྩ་བ་མི་རྟག་ཡིན། མི་རྟག་རྩ་བ་སྟོང་པ་ཉིད། །སྟོང་ཉིད་སྙིང་རྗེ་ཟུང་འབྲེལ་ནས། །འགྲོ་བ་ཐར་པ་དེ་ཡིས་དྲོང་། །དེ་ཕྱིར་སྙིང་རྗེ་བསྐྱེད་པར་བྱ། །སྙིང་རྗེ་བདག་ཕྱོགས་མེད་པར་བསྐྱེད། །བདག་ཕྱོགས་བྱུང་ན་སྙིང་རྗེ་གོལ། །ཁྲ་སྤྱང་སྙིང་རྗེ་བདག་ཕྱོགས་ཅན། །འགྲོ་ལ་མི་ཕན་རང་ཕན་གསོ། །དེ་ལ་འབྲས་བུ་ཆུང་བར་བསྐྱེད། །འགྲོ་ལ་མ་ལྟར་བྱམས་པ་དང་། །ཀུན་ལ་ཉི་ལྟར་སྙོམས་པ་དང་། །སེམས་བསྐྱེད་གཞི་མ་ལྡན་པར་བྱ། །བག་ཡོད་བཞིན་དུ་སྤྱོད་པར་བྱ། །འགྲོ་བ་གང་ལ་གང་ཕན་བྱ། །སེམས་བསྐྱེད་མ་ལོག་གཞན་ཕན་བྱ། །ཞེས་⁴¹གསུངས།

ཁྲིམས་ལ་ཕྱི་ཚུལ་མ་ལྡན་ན། །ནང་བཅུད་ཡོད་པ་སུ་ཡིས་ཤེས། །གསེར་ལ་གསེར་མདངས་མ་ཐོན་ན། །སེར་པོ་མང་འགྱུར་ཤན་མི་འབྱེད། །ཅེས་⁴²གསུངས།

རང་ཉིད་གཅིག་པུར་བདེ་བ་བདེ་ཆེན་མིན། །རྒྱལ་ཁམས་ཐམས་ཅད་བདེ་བ་བདེ་ཆེན་ཡིན། །སེམས་ཅན་རེ་རེས་སྡུག་བསྔལ་མྱོང་མོད་ཀྱང་། །ཀུན་གྱི་སྡུག་བསྔལ་ཆེན་པོ་ཞི་བདེར་འགྱུར། །ཞེས་⁴³གསུངས།

དུག་ལྔ་ཉེས་པའི་རྩ་བ་ནོར་ལས་འབྱུང་། །ནོར་ནི་ནོར་བ་ཡིན་པས་ཤིན་ཏུ་ནོར། །རྫས་ནི་རྫ་ཆག་འཕྲོ་བཞིན་བཀང་བ་དཀའ། །དེ་ཡི་བར་དུ་སྡུག་བསྔལ་ཚིམ་པ་མེད། །ཞེན་ཅིང་ཆགས་པའི་འདོད་ཆགས་རྒྱུ་བསགས་ཤིང་། །བཙལ་ཞིང་བསྒྲུབ་པའི་རྒྱུ་རྐྱེན་བསྒྱུར་ནས་སུ། །འབྲས་བུ་ཡི་དྭགས་གནས་སུ་སྦྱང་བ་སྟེ། །ཞིང་རྨོ་ཚོང་དང་ཁེ་བསྐྱེད་སྡུག་བསྔལ་ལོ། །ཞེས་གསུངས།

འདོད་དང་འདོད་མཐུན་སྲེད་དང་ལེན་སྐྱེས་པས། །འཁོར་བའི་འདོད་ཆགས་སྤྱད་ཅིང་ཕྱི་ཕྱིར་འདོད། །ལན་ཚྭའི་ཆུ་ནི་འཐུང་བཞིན་ཕྱི་ཕྱིར་སྐོམས། །རྔོ་ཅན་ནད་ནི་ཕྲུག་ཅིང་ཕྱི་ཕྱིར་ཟ། །ཞེས་གསུངས།

བོན་སྒོ་ཐེག་རྒྱུད་གང་གི་སྒོར་འཇུག་ཀྱང་། །དང་པོ་ཐོས་བསམ་རྒྱུད་ལ་མ་སྦྱང་ན། །ཐོས་པ་ཕྱི་ཡི་སྒྲོ་འདོག་མི་ཆོད་པས། །བོན་རྣམས་བླུན་པོའི་ལག་ཏུ་གསེར་རྙེད་འདྲ། །གསེར་དང་ས་རྡོ་བོང་བ་ངོ་མི་ཤེས། །ཞེས་གསུངས།

བར་དུ་ཚིག་མང་ཤེས་ན་བསླབ་མི་འཚལ། །ཚིག་མང་ཤེས་ནས་ཚིག་ཕྱིར་འབྲང་བ་ནི། །བཅོལ་མེད་རིན་ཆེན་གླིང་དུ་ཕྱིན་པ་འདྲ། །གཅིག་བས་གཅིག་ལེགས་གཅིག་མཆན་གཅིག་སྣང་ལ། །གང་དུ་བླང་ཞིང་དོར་བའི་རྒྱུ་མ་མཆིས། །ཞེས་གསུངས།

ཐ་མར་ཤེས་པས་མི་ཆོག་སྒྲུབ་པ་གཅེས། །ཤེས་ཤིང་བོན་ལ་བརྩོན་པ་མ་བསྒྲུབ་ན། །རིན་ཆེན་རྙེད་ནས་ལམ་དུ་སྟོར་བ་འདྲ། །ཞེས་གསུངས། །

གང་ཞིག་བསླབ་པ་མེད་པར་བོན་སྤྱོད་པས། །དམུས་ལོང་ལག་གི་ཡིད་འོང་རིན་ཆེན་རྫས། །བླུན་པོའི་ལག་ཏུ་མར་ཞི་གསེར་ཕྱིན་དང་། །རྒྱུས་མེད་གྲོང་ཁྱེར་གམ་དུ་ཕྱིན་པ་འདྲ། །དེ་ནི་བཀའ་ལ་ཅི་ལྟར་བསླབ་པ་གཅེས། །ཞེས་གསུངས།

བསྟན་པའི་དོན་ལ་རྣམ་པ་གསུམ་ཡིན་ཏེ། །འཛིན་དང་སྐྱོང་དང་སྤེལ་བ་རྣམ་པ་གསུམ། །དེ་དག་ཐབས་ལ་རྣམ་པ་གསུམ་ཡིན་ཏེ། །སྐུ་གདུང་བརྩེགས་དང་སྐུ་གཟུགས་བཞེངས་པ་དང་། །གསུང་རབ་ཡི་གེ་རྒྱུད་བྲི་ཐར་པ་ཐོབ། །ཅེས་⁴⁴གསུངས།

འཇིག་རྟེན་མི་རྟག་སྒྱུ་མ་མི་འདུག་ན། །བསྐལ་སྲིད་ཆགས་གནས་འཇིག་པ་ཅི་ལ་འབྱུང་། །ནམ་ཟླ་དབྱར་དགུན་སྟོན་དཔྱིད་ཅི་ལ་འབྱུང་། །དུས་ཚོད་སྔ་དྲོ་ཕྱི་དྲོ་ཅི་ལ་འབྱུང་། །ཞེས་⁴⁵གསུངས་།

སྣང་སྲིད་སྒྱུ་མར་དགོངས་པ་དང་། །ནོར་ལ་ཆགས་པ་གཉིས་མི་འགྲུབ། །སྤྱིར་ན་ནོར་ཞེས་བྱ་བ་ནི། །བདག་མེད་སེམས་ཉིད་ཆགས་བྲལ་ལ། །བདག་འཛིན་ཆགས་ཞེན་སྐྱེས་པས་ནོར། །ཞེས་⁴⁶གསུངས།

མཁའ་མཉམ་འགྲོ་དྲུག་སེམས་ཅན་ལ། །ཕ་མར་མ་གྱུར་གཅིག་མ་མཆིས། །ཉིང་ཤ་ཉིང་གི་བཟའ་བ་ལ། །ཕ་མ་གཉིས་ཀྱི་དཀར་དམར་ཡིན། །མིག་གིས་མཐོང་ན་སྐྱི་རེ་འཇིགས། །ལག་ཏུ་བླང་ན་ཡ་རེ་ང་། །སྣ་ཡི་དྲི་ཚོར་སྐྱུག་རེ་བྲོ། །ལྕེ་ཡིས་རོ་ལ་བླང་ནས་སུ། །ཁོང་དུ་བསྟིམ་པའི་ལུགས་ཅི་ཡོད། །ཅེས་⁴⁷གསུངས།

སེམས་ལ་སེམས་ཀྱིས་མ་བཅོས་ན། །སེམས་ཉིད་དྲང་པོ་ག་ལ་འགྱུར། །རླུང་ལ་རླུང་གིས་མ་བསྐྱོད་ན། །རླུང་ལ་གྱེན་ཐུར་ག་ལ་སྲིད། །ཅེས་⁴⁸གསུངས།

གང་དག་བཀའ་ལས་འབྱུང་གྱུར་པ། །དེ་ཉིད་རིག་པས་གཞལ་མིན་ན། །སྙིང་པོ་དོན་མཆིས་ག་ལ་འགྱུར། །དེ་ཕྱིར་རིག་གཞལ་དོན་ཡོད་བྱ། །ཞེས་⁴⁹གསུངས།

རང་དག་ཙམ་ན་གཞན་ཀྱང་དག་པ་སྟེ། །རང་དུལ་ཙམ་ན་གཞན་ཀྱང་དུལ་བར་འགྱུར། །དེ་ཕྱིར་རང་ཉིད་གཞན་ལ་ཕན་གདགས་ནས། །རང་གིས་རང་རྒྱུད་དྲེག་པའི་བདུད་བཅོམ་ན། །གཞན་རྒྱུད་དྲེགས་པའི་སྐུ་མཁར་དེ་ན་འཇིག །ཅེས་⁵⁰གསུངས།

སྦྱིན་པའི་རྩ་བ་རང་སེམས་དྲི་མེད་ཡིན། །ཚུལ་ཁྲིམས་རྩ་བ་རང་སེམས་དག་པ་ཡིན། བཟོད་པའི་རྩ་བ་གཉིས་མེད་མཉམ་པ་ཡིན། །བརྩོན་འགྲུས་རྩ་བ་ལེ་ལོ་མེད་པ་ཡིན། །བསམ་གཏན་རྩ་བ་གཡོ་འཁྲུག་མེད་པ་ཡིན། །སྟོབས་མཆོག་རྩ་བ་རྡུལ་ཞུགས་ལྡན་པ་ཡིན། །སྙིང་རྗེའི་རྩ་བ་བདག་ཕྱོགས་བྲལ་བ་ཡིན། །སྨོན་ལམ་རྩ་བ་རེ་དོགས་མེད་པ་ཡིན། །ཐབས་མཆོག་རྩ་བ་མ་རྨོངས་བསལ་བ་ཡིན། །ཤེས་རབ་རྩ་བ་འཁྲུལ་པ་མེད་པ་ཡིན། དེ་ཕྱིར་བླ་མེད་ཕ་རོལ་ཕྱིན་བཅུ་ཡང་། །རྩ་བ་རང་སེམས་དྲི་མེད་རྒྱུན་ལས་བྱུང་། །ཞེས་⁵¹གསུངས།

སྟོན་པ་གཤེན་རབ་མཆོག་གིས་འགྲོ་བ་མིའི་རིགས་ལ་སེམས་ཀྱི་ཞི་བདེ་དང་འབྲེལ་བའི་སྐོར་ལ་བསླབ་བྱ་གང་འདྲ་གསུང་པ་ལས་འཕྲོས་པའི་གླེང་མོལ།

སྤྱིར་ན་འཛམ་གླིང་འདིའི་ཐོག་ཏུ་གནས་པའི་སྐྱེ་འགྲོ་སྲོག་གིས་བསྡུས་པ་ང་ཚོའི་རྐང་འོག་གི་འབུ་སྲིན་ཕྲ་མོ་ཡན་ཆད་ནས་བདེ་སྡུག་གི་ཚོར་བ་ཡོད་པ་གཅིག་པ་དང་། དེའི་དབང་གིས་བདེ་བ་འདོད་པ་དང་སྡུག་བསྔལ་མི་འདོད་པ་ཐམས་ཅད་གཅིག་མཚུངས་ཡིན་པ་དེ་ནི་ནང་པ་སངས་རྒྱས་པ་དང་། ཁྱད་པར་དུ་ནང་པ་གཤེན་རབ་པའི་ལུགས་ཀྱི་ཐུན་མོང་མིན་པའི་ལྟ་གྲུབ་ཀྱི་ཆ་ཤས་རིས་སུ་མ་ཆད་པའི་འགྲོ་བ་མཐའ་དག་ལ་འཚེ་མེད་ཞི་བའི་འདུ་ཤེས་འཛིན་པའི་རྨང་གཞི་གཙོ་བོ་དེ་ཡིན། དེ་ཡང་གཤེན་རབ་ཀྱི་ལུང་ལས། ཁམས་གསུམ་སེམས་ཅན་ཐམས་ཅད་མཉམ་པའི་ཆ་ལ་མི་འཇོག་པར། གཅིག་གསོ་གཅིག་གསོད་བྱ་བའི་བོན་ནི་བདག་གིས་མི་ཤེས་སོ། །དེ་ནི་ལོག་པ་ཡིན་པས་བྱ་རུ་མི་རུང་ངོ་། །ཞེས་འགྲོ་བ་སེམས་ཅན་ཐམས་ཅད་ལ་འདྲ་མཉམ་གྱི་འདུ་ཤེས་འཛིན་དགོས་པའི་བསླབ་བྱ་གནང་ཡོད་ཅིང་། དེ་བཞིན་དུ་གཤེན་རབ་ཀྱི་ཞལ་ནས། རང་གི་ལུས་ལ་དཔེ་ལོངས་ལ། གཞན་ལ་གནོད་པ་ཡེ་མ་བྱེད། །ཅེས་གང་ཟག་སུ་འདྲ་ཞིག་ཡིན་རུང་དེ་ལ་ཕར་གནོད་འཚེ་བྱས་ན་རང་ཉིད་ལ་གཞན་གྱིས་ཚུར་གནོད་འཚེ་བྱས་པའི་ཚེ་ཚོར་བ་མི་བདེ་བར་སྐྱེ་བ་བཞིན་གཅིག་མཚུངས་ཡིན་པ་དང་།  འདུ་ཤེས་དེའི་ཐོག་ནས་གཞན་དཔེ་རང་ལ་འདྲེན་ཏེ་རང་ཉིད་ཀྱི་ངོས་ནས་གཞན་ལ་གནོད་འཚེ་རིགས་སྤང་དགོས་པའི་བསླབ་བྱ་ནན་མོར་གནང་བ་ཡིན།  དེ་ལྟར་གྱི་འདུ་ཤེས་སྐྱེ་ཐུབ་པ་ལ་ཐམས་ཅད་ལ་འདྲ་མཉམ་གྱི་འདུ་ཤེས་འཛིན་ཐུབ་པ་དེ་གལ་ཆེ་ཤོས་ཡིན་ཞིང་། འདྲ་མཉམ་གྱི་འདུ་ཤེས་ཡོད་ན་གཞན་ལ་བསམ་ཤེས་དང་། གུ་ཡངས། འཆམ་མཐུན། མཉམ་གནས་སོགས་ཡོང་ཐུབ་པས་ན་སྟོན་པ་གཤེན་རབ་ཀྱིས་ཀྱང་ང་ཚོར་བསླབ་བྱ་དང་ལམ་སྟོན་དེ་ལྟར་གནང་ཡོད།

དེ་ཡང་ཞི་བདེ་ཞེས་པ་ཕན་ཚུན་གཅིག་ལ་གཅིག་བརྟེན་གྱི་སྒོ་ནས་འབྱུང་ཞིང་གནས་དགོས་པ་ལས། གཞན་སུ་གང་ལ་མ་བརྟེན་པར་རང་ཉིད་གཅིག་པུར་ཁེར་རྐྱང་དུ་བདེ་སྐྱིད་ལ་ལོངས་སྤྱོད་ཐབས་ཤིག་བསམ་སྲིད་ཀྱང་ཡོང་ཐབས་མེད་དེ། གཤེན་རབ་མི་བོའི་ཞལ་ནས། རང་ཉིད་གཅིག་པུར་བདེ་བ་བདེ་ཆེན་མིན། །རྒྱལ་ཁམས་ཅད་བདེ་བ་བདེ་ཆེན་ཡིན། །སེམས་ཅན་རེ་རེས་སྡུག་བསྔལ་མྱོང་མོད་ཀྱང་། །ཀུན་གྱི་སྡུག་བསྔལ་ཆེན་པོ་ཞི་བདེར་འགྱུར། །ཞེས་རང་ལ་བདེ་སྐྱིད་འབྱུང་དགོས་ན་རང་ཉིད་གཅིག་པུར་མ་ཡིན་པར་རང་ཉིད་གནས་སའི་རྒྱལ་ཁམས་དེ་དང་རྒྱ་ཆེ་ས་ན་འཛམ་གླིང་འདི་ལ་ཞི་བདེ་བསྐྲུན་ཐུབ་དགོས་པར་གསུངས་པ་ཡིན། དེ་ཡང་ཡིན་ཏེ་དཔེར་མཚོན་ན་ལོ་འདི་དག་ནང་འཛམ་བུ་གླིང་ཡོངས་ལ་ཏོག་དབྱིབས་རིམ་ནད་ཀྱིས་དཀའ་ངལ་འཕྲད་སྐབས་རང་ཉིད་ལ་ན་ཚ་དངོས་སུ་མ་འགོས་ཀྱང་སེམས་ལ་དངངས་སྐྲག་དང་འཇིགས་སྣང་གཞན་དང་གཅིག་མཚུངས་ཡོང་བ་དང་། གལ་ཏེ་འཛམ་བུ་གླིང་འདི་ལ་ན་ཚ་དེ་ཉིད་ཀྱི་གནོད་འཚེས་མི་སྐྱོན་པ་ཞིག་ག་དུས་བྱུང་ཐུབ་ན་སྐབས་དེར་གཞི་ནས་རང་ལ་འཇིགས་སྣང་དེ་འདྲ་མེད་པར་སེམས་ལྷོད་པོར་ཡོང་གི་ཡོད་པ་ནི་འདི་ལོར་འཛམ་གླིང་གོ་ལ་འདིའི་ཐོག་གི་མི་ཡོད་ཚད་ལ་ཚོར་སྣང་ཟབ་མོར་སྐྱེས་ཡོད་པ་དེས་དངོས་སུ་ར་སྤྲོད་ཆོག་ཆོག་ཏུ་བྱུང་ཡོད། དེས་ན་ང་ཚོས་གོང་གི་སྟོན་པས་གསུངས་པ་དེ་ནི་འགྲོ་བ་མིའི་རིགས་ཀྱི་ཞི་བདེ་དང་འབྲེལ་བའི་རིན་བྲལ་གྱི་བསླབ་བྱ་ཞིག་ཡིན་པ་ངེས་པར་དུ་ཚོར་ཤེས་ཐུབ་དགོས།

རྒྱ་ཆེ་ས་ནས་གླེང་ན་འགྲོ་བ་མིའི་རིགས་ཀྱིས་རེ་བ་ཆེ་ཤོས་བྱེད་པའི་འཛམ་གླིང་ཞི་བདེ། འཚེ་མེད་ཞི་བ། འཆམ་མཐུན་མཉམ་གནས་རྣམས་ཉམས་གུད་དུ་འགྲོ་བཞིན་ཡོད་ཕྱིར་ཀུན་གྱིས་དེའི་དོན་ལ་སེམས་ཁུར་ཆེན་པོ་བྱེད་བཞིན་ཡོད། དེ་ལྟར་ཉམས་གུད་དུ་འགྲོ་བའི་རྒྱུ་མཚན་གཙོ་བོ་ནི་འགྲོ་བ་མིའི་རིགས་ཀྱི་སེམས་ཀྱི་གཏིང་ལ་སེམས་ཀྱི་ཞི་བདེ་ཡང་དག་པ་ཞིག་བསྐྲུན་མ་ཐུབ་པའི་རྐྱེན་གྱིས་ཡིན། དེང་སང་གི་ཚན་རིག་པ་གཙོར་བྱས་པའི་ཐམས་ཅད་ཀྱིས་འགྲོ་བ་མིའི་རིགས་ཀྱི་ཞི་བདེའི་ཆེད་དུ་ཕྱི་ཡི་དངོས་པོའི་ཡར་རྒྱས་གཙོ་བོར་བྱེད་ཀྱང་། འགྲོ་བ་མིའི་རིགས་ཀྱི་ནང་སེམས་ཀྱི་གཏིང་ལ་སེམས་ཀྱི་ཞི་བདེ་ཡང་དག་པ་ཞིག་བསྐྲུན་མ་ཐུབ་ན་ཕྱིའི་དངོས་པོ་ཡར་རྒྱས་ཇི་ཙམ་དུ་བཏང་ཡང་དེས་འཛམ་གླིང་ཞི་བདེ་དང་འཚེ་མེད་ཞི་བ་བསྐྲུན་མི་ཐུབ་ཅིང་། དེ་ལས་ལྡོག་སྟེ་རང་བྱུང་ཁམས་ལ་གནོད་སྐྱོན་དང་། གནོད་སྐྱོན་དེས་འཛམ་གླིང་འདིའི་ཐོག་ཏུ་མཉམ་དུ་གནས་པའི་མི་དང་སྲོག་ཆགས་ཡོད་དོ་ཅོག་གི་ཚེ་སྲོག་ལ་གནོད་པའི་ནད་ཡམ་དང་འབྱུང་བའི་གནོད་འཁྲུག་སོགས་སུས་ཀྱང་ལྡོག་ཐབས་མེད་པར་ཡོང་གི་ཡོད་པ་དངོས་ཡོད་དུ་འགྱུར་བཞིན་ཡོད།

དེས་ན་འགྲོ་བ་མིའི་རིགས་ཀྱི་སེམས་ཀྱི་ཞི་བདེ་བསྐྲུན་རྒྱུ་ནི་འཛམ་གླིང་ཞི་བདེ་དང་འཚེ་མེད་ཞི་བའི་འཇིག་རྟེན་ཞིག་བསྐྲུན་པའི་གཞི་རྩ་གལ་ཆེ་ཤོས་དེ་གྱུར་ཡོད་ཅིང་། དེ་བཞིན་རང་བྱུང་ཁམས་ལ་སྲུང་སྐྱོབ་དང་མིའི་རིགས་ཀྱི་བདེ་ཐང་གི་འབྱུང་རྩ་ངོ་མ་དེ་གྱུར་ཡོད།

ཆོས་ཕྱོགས་ནས་བཤད་ན་སེམས་ཀྱི་ཞི་བདེ་ནི་ལྟ་བ་སྟོང་ཉིད་དང་སྤྱོད་པ་འཚེ་མེད་ཀྱི་ཉམས་ལེན་འདི་ཁོ་ནར་ངེས་པས་ན་སངས་རྒྱས་གཤེན་རབ་མི་བོས་ཀྱང་། ལྟ་བ་ནི་ཡས་ཕུབ་ཅིག སྤྱོད་པ་ནི་མས་འཛེགས་ཤིག གཞི་སྙིང་རྗེ་ཆེན་པོ་ལ་ལོངས་ཤིག ཐབས་ཕ་རོལ་ཕྱིན་པ་བཅུ་ལ་སྤྱོད་ཅིག དོན་དེ་བཞི་དང་ལྡན་པའི་གང་ཟག་རྣམས་ནི་གཤེན་རབ་ལགས་ཏེ། འཁོར་བའི་སྡུག་བསྔལ་ལས་གཏན་དུ་ཐར་བར་འགྱུར་རོ། །ཞེས་བོན་གྱི་འཁོར་ལོ་ཚིག་བཞི་འདི་གཞི་ལ་བཞག་ནས་ནང་སེམས་ཀྱི་ཉམས་ལེན་སྐོར་གྱི་རྣམ་བཞག་ཞིབ་ཅིང་ཕྲ་བར་གཏན་ལ་ཕབས་མཛད་ཡོད། དེས་ན་འགྲོ་བ་མིའི་རིགས་ཀྱི་ཞི་བདེ་བསྐྲུན་རྒྱུ་ནི་ང་ཚོ་ནང་པ་གཤེན་རབ་པའི་བོན་གྱི་ཉམས་ལེན་དང་འབྲེལ་བསྡད་པ་ཞིག་ཡིན་ཞེས་སྨྲས་ཀྱང་ཆོག

ལུས་སེམས་བདེ་ཐང་ནི་སྤྱིར་ན་འགྲོ་བ་ཐ་དག་དང་བྱེ་བྲག་ཏུ་འགྲོ་བ་མིའི་རིགས་ལ་ངེས་པར་དུ་དགོས་པའི་ལོངས་སྤྱོད་ལེགས་ཤོས་དེ་ཉིད་ཡིན་ལ། ལུས་སེམས་བདེ་ཐང་དགོས་པ་ནི་ཆོས་ལུགས་ཁས་ལེན་མིན་དང་། སྐད་ཆ་སྨྲ་ཤེས་མིན་གྱི་ཁྱད་པར་གང་ཡང་མེད། དེ་ལྟར་བདེ་ཐང་གི་གཙོ་བོ་སེམས་ཀྱི་བདེ་ཐང་ཡིན་ཞིང་། རང་གི་སེམས་འདི་ལ་ཡང་དག་པའི་ཞི་བདེ་སྒྲུབ་པའི་རྒྱུ་ཆ་ཚང་ཡོད་པ་དང་། དེ་བཞིན་འཛམ་གླིང་ཞི་བདེའི་རྩ་བ་ཡང་འགྲོ་བ་མིའི་རིགས་ཀྱི་སེམས་འདི་ཁོ་ན་ལ་ཐུག་ཡོད་ཀྱང་། མི་ཕལ་ཆེ་བས་དེ་ལྟར་བསམ་མི་ཤེས་ཤིང་བདེ་ཐང་ནི་ཕྱི་དངོས་པོའི་ཐོག་ནས་བཙལ་རྒྱུ་ཡོད་པར་འཁྲུལ་ཏེ་ཕྱི་ཡི་ཁོར་ཡུག་དང་དཔལ་འབྱོར་སོགས་ཀྱི་རྗེས་སུ་ཁོ་ནར་འགྲོ་བཞིན་ཡོད། འོན་ཀྱང་ཕྱི་ཡི་དངོས་པོ་ཡར་རྒྱས་སུ་ཇི་ཙམ་སོང་ཡང་དེས་ནང་སེམས་ལ་ཞི་བདེ་དང་འགྲོ་བ་མིའི་རིགས་ཀྱི་སེམས་ཀྱི་བདེ་ཐང་བསྐྲུན་ཐུབ་ཀྱི་མེད་པ་ནི་དེང་སང་དཔལ་འབྱོར་དང་ཚན་རིག་ཡར་རྒྱས་ཆེ་ཤོས་ཀྱི་ལུང་པའི་མི་རིགས་ཁྲོད་ནས་ཚུར་ར་འཕྲོད་འབྱུང་བཞིན་ཡོད་པ་དེ་རེད། 

དེས་ན་སྟོན་པ་གཤེན་རབ་ཀྱི་ཞལ་ནས། སེམས་ནི་གཉིས་མེད་མཉམ་པར་མ་ཤེས་ཏེ། ཕྱི་ནང་དངོས་པོ་དག་ལ་མཚན་མ་སོ་སོར་བཟུང་། ལུས་དང་ལོངས་སྤྱོད་དེ་ལ་འདོད་ཅིང་ཆགས། ཕུང་པོ་ལྔ་ནི་འདོད་པའི་ཁོལ་པོ་བྱེད། བདག་གི་ཡིད་དང་མཐུན་དང་མི་མཐུན་ལས། ཞེ་སྡང་ལས་ཀྱིས་ཉོན་མོང་གཞན་ཡང་སྐྱེ། ཉོན་མོངས་དབང་གིས་མ་རིག་སྡིག་སྤྱད་པ། འབྲས་བུ་མི་རྟག་སྡུག་བསྔལ་འབྱུང་བ་ཡིན། དེ་ཕྱིར་དགྲ་ནི་རྣམ་རྟོག་བདག་འཛིན་ཡིན། །ཞེས་རང་རྒྱུད་ལ་ཁ་ཚུར་འཁོར་ནས་བདེ་སྐྱིད་དང་ཞི་བདེའི་བང་མཛོད་ལྟར་གྱུར་པའི་སེམས་ཀྱི་རང་བཞིན་འདི་ལ་བལྟ་མ་ཤེས་ནས། ཕྱི་སྣང་བ་འདི་ཁོ་ན་ལ་བདེན་པར་བཟུང་། དེའི་རྗེས་སུ་འབྲང་སྟེ་རང་གི་ལུས་ངག་ཡིད་གསུམ་པོ་འདི་དཔལ་འབྱོར་དང་ལོངས་སྤྱོད་སོགས་ཕྱི་ཡི་སྣང་བའི་རྗེས་སུ་བྲན་གཡོག་ལྟར་བཀོལ་བས། དེས་བྱིན་རླབས་སུ་བསྩལ་བ་ལྟ་བུའི་རང་རྒྱུད་ཀྱི་ཆགས་སྡང་ཉོན་མོངས་པའི་བློ་རྣམས་ཡར་རྒྱས་སུ་གཏོང་། དེ་ལ་བརྟེན་ནས་མི་དགེ་བའི་བསམ་མནོ་ངན་པ་འདི་རྣམས་གཅིག་འཕྲོར་གཅིག་བསྣན་ཏེ་བསྐྱེད། དེ་ལྟར་རང་གིས་རང་ལ་གནས་སྐབས་དང་མཐར་ཐུག་གི་སྡུག་བསྔལ་སྣ་ཚོགས་བཟོ་བཞིན་ཡོད་པས་རང་ཉིད་ལ་ཞི་བདེ་མེད་པ་བཟོ་མཁན་གྱི་དགྲ་དེ་ནི་ཕྱི་ལོག་ཅིག་ན་མེད་པར་རང་གི་བསམ་མནོ་ངན་པ་འདི་ཉིད་ཡིན་པས། ཉེས་སྐྱོན་ཀུན་གྱི་རྩ་བ་རང་གི་སེམས་དང་རང་གི་རྒྱུད་ཐོག་འདིར་ཡོད་པར་ངོས་འཛིན་ཐུབ་པ་དགོས་ཞེས་གསུངས་པ་ཡིན། དེ་བཞིན་དུ་སྟོན་པའི་ཞལ་ནས། གཞོམ་ན་རྣམ་རྟོག་བདག་འཛིན་དགྲ་འདི་གཞོམ། །རྣམ་རྟོག་དགྲ་ལ་རྒོལ་བའི་ཚེ་ན་ཡང་། །དད་པས་བཞེན་བཏབ་ཚུལ་ཁྲིམས་མཁར་བརྩིགས་ལ། །བརྩོན་འགྲུས་རྟ་ཞོན་ཏིང་འཛིན་གོ་གོན་ལ། །ཤེས་རབ་མཚོན་ཐོགས་བསམ་གཏན་གཞུ་བདུངས་ལ། །བདག་ཉིད་སྟོང་པར་རྟོགས་པའི་མཚོན་ཆེན་གྱིས། །རྣམ་རྟོག་དགྲ་འདི་རི་རབ་རྩེ་ནས་གཞོམ། རྣམ་རྟོག་དགྲ་འདི་ཆོམས་པས་ཞི་བདེའི་མཆོག །གང་ཟག་བདག་ཏུ་འཛིན་པའི་སེམས་ཅན་ལ། །ང་དང་བདག་མེད་བོན་ཞིག་བསྟན་པར་བྱ། །ཞེས་རྣམ་པར་རྟོག་པ་སྟེ་རང་རྒྱུད་ཀྱི་ཆགས་སྡང་གི་བསམ་མནོ་ངན་པ་འདི་དག་སེལ་ཐབས་དགོས་པ་དང་། དེ་སེལ་ཐབས་སུ་དད་པ་དང་། ཚུལ་ཁྲིམས། བརྩོན་འགྲུས། ཏིང་ངེ་འཛིན། ཤེས་རབ་སོགས་སྒོམ་དགོས་པར་གསུངས་པ་དང་། ཐབས་དེ་དག་ལ་བརྟེན་ནས་རང་རྒྱུད་ཀྱི་བསམ་མནོ་ངན་པའི་རྣམ་རྟོག་འདི་དག་སེལ་ཐུབ་ན་རང་རྒྱུད་ལ་ཡང་དག་པའི་ཞི་བདེ་ཡོང་ཐུབ་ཅིང་སྡུག་བསྔལ་མཐར་ཐུག་པ་ནི་བདག་འཛིན་ཡིན་ཞིང་དེའི་གཉེན་པོ་མཐར་ཐུག་པ་ནི་གང་ཟག་གི་བདག་མེད་པ་བསྟན་དགོས་པར་ཡང་ཡང་མདོ་སྔགས་སོགས་ལས་གསུངས་པ་ཡིན།

 དེས་ན་འགྲོ་བ་མིའི་རིགས་ལ་བདེ་ཐང་ཡང་དག་པ་ཞིག་ཡོང་དགོས་ན་ཨང་དང་པོ་འགྲོ་བ་མིའི་རིགས་ཀྱི་ནང་སེམས་ལ་ཞི་བདེ་དང་མཆམ་མཐུན་སོགས་ཀྱི་བསམ་མནོ་ལ་བརྟེན་ནས་འཇིག་རྟེན་འདི་སྐྱོང་དགོས་པའི་འདུ་ཤེས་ཟབ་མོར་བསྐྲུན་རྒྱུ་དེ་གལ་ཆེ་ཤོས་ཡིན། འགྲོ་བ་མིའི་རིགས་ཀྱི་སེམས་ཀྱི་དཀའ་ངལ་ནི་སེམས་འདི་དྲང་མོར་གནས་མ་ཐུབ་པའི་རྐྱེན་ལས་བྱུང་བ་ཡིན། དེ་ཡང་དཔེར་ན་དང་པོ་ཆགས་སྡང་གི་བསམ་མནོས་རང་དང་གཞན་གཉིས་སུ་ཕྱེས། དེ་ནས་རང་ཕྱོགས་ལ་དགའ་བ་དང་གཞན་ཕྱོགས་ལ་སྡང་སྟེ་ཕྱོགས་རིས་ཀྱི་བསམ་མནོ་འདི་བྱུང་། དུས་དེ་ནས་བཟུང་ང་ཚོའི་སེམས་འདི་འཁྱོག་སྟེ་དྲང་མོར་གནས་ཐུབ་ཀྱི་མེད་ལ་དེས་རྐྱེན་གྱིས་ཆུང་ས་ནས་མི་དང་མིའི་བར་དུ་དང་། ཆེ་ས་ནས་མི་རིགས་དང་རྒྱལ་ཁབ་ཕན་ཚུན་བར་དུ་འགལ་ཟླ་དང་། འགྲན་སེམས། འཕྲག་དྭོགས། རེ་དྭོགས། དངས་སྐྲག་སོགས་ཀྱི་བསམ་མནོས། གུ་ཡངས་དང་འདྲ་མཉམ། བསམ་ཤེས། བག་ཕེབས། སོགས་ཀྱི་བསམ་མནོའི་གོ་ས་ཡོངས་སུ་འཕྲོག་སྟེ་རང་རང་གི་སེམས་ཀྱི་དཀའ་ངལ་དང་། ཆེ་ས་ནས་འཛམ་གླིང་ལ་འཕྲད་དང་འཕྲད་བཞིན་པའི་དཀའ་ངལ་དེ་དག་འབྱུང་བཞིན་ཡོད། དེ་ལྟར་སོ་སོའི་མི་ཚེའི་ནང་གི་དཀའ་ངལ་ཕལ་ཆེ་བ་ཞིག་རང་རང་སོ་སོའི་སེམས་འདིས་བཟོས་པ་ཤ་སྟགས་ཡིན་ལ་དཀའ་ངལ་དེ་དག་སེལ་ཐབས་ཀྱང་སེམས་འདི་རང་གིས་བྱ་དགོས་པ་ཡིན། དེ་ལྟར་ཡང་སྟོན་པ་གཤེན་རབ་ཀྱི་ཞལ་ནས། སེམས་ལ་སེམས་ཀྱིས་མ་བཅོས་ན། སེམས་ཉིད་དྲང་མོ་ག་ལ་འགྱུར། །རླུང་ལ་རླུང་གིས་མ་བསྐྱོད་ན། རླུང་ལ་གྱེན་ཐུར་ག་ལ་སྲིད། །ཅེས་དངོས་པོ་ཐམས་ཅད་གཡོ་བསྐྱོད་བྱེད་མཁན་ནི་རླུང་ཉིད་ཡིན་ཡང་རླུང་རང་ཉིད་གཡོ་བསྐྱོད་བྱེད་མཁན་དངོས་པོ་གཞན་ཞིག་མེད་པར་རང་ཉིད་ཀྱིས་བྱ་དགོས་པ་བཞིན། ཆགས་སྡང་གི་བསམ་མནོ་ངན་པས་བསླད་དེ་སེམས་པ་དྲང་མོར་གནས་མ་ཐུབ་པར་སྡུག་བསྔལ་སྣ་ཚོགས་མྱོང་བཞིན་པའི་འགྲོ་བ་མིའི་རིགས་ཀྱི་དཀའ་ངལ་འདི་དག་སེལ་དགོས་ན། དཔལ་འབྱོར་ལོངས་སྤྱོད་དང་ཁོར་ཡུག་མཛེས་པོ་སོགས་ཕྱི་དངོས་པོའི་ཡར་རྒྱས་འདིས་སེལ་མི་ཐུབ་པར་ནང་སེམས་པ་འདི་རང་གིས་སེལ་ཐབས་བྱ་དགོས་པར་གསུངས་པ་ཡིན།  དེ་བཞིན་དུ་སྟོན་པ་མཆོག་གི་ཞལ་ནས། །དགེ་སྡིག་གང་བྱེད་རང་ལ་དབང་ཡོད་པས། །རང་ལ་རང་གིས་དྲིས་ལ་གང་བདེར་སྤྱོད། །མཐོ་རིས་བཞེད་དམ་ངན་སོང་བཞེད། སྐྱིད་པ་བཞེད་དམ་སྡུག་པ་བཞེད། །གང་བཞེད་རང་གི་སེམས་ལ་དྲིས་ལ་སྤྱོད། །ཅེས་ཚེ་ཕྱི་མའི་འབྲས་བུ་བཟང་ངན་དང་གསོན་ད་ལྟའི་སྐྱིད་སྡུག་ཇི་ལྟར་འདོད་པ་རང་གི་སེམས་འདི་ཁོ་ནར་ཐུག་པས་ཐམས་ཅད་ཀྱིས་རང་རང་གི་སེམས་འདི་ལ་བློ་ཡག་པོ་བདག་སྐྱོང་ཤེས་པར་བྱོས་ཞེས་གདམས་པ་ཡིན།

དེ་བཞིན་དུ་སྟོན་པའི་ཞལ་ནས། རང་སེམས་རང་གིས་རྟོགས་ན་སྡུག་བསྔལ་སངས། །རང་ངོ་རང་གིས་ཤེས་ན་བདེ་བ་ལྡན། །རང་དོན་བྱང་ཆུབ་བསྒྲུབ་ན་སངས་རྒྱས་འཐོབ། །དེ་ལྟར་བདེ་བ་རང་གིས་མ་བསྒྲུབ་ན། གནས་སྐབས་གེག་སེལ་རྐྱེན་ལྡོག་བྱེད་པ་ལ། །གཏན་དུ་བདེ་ཆེན་གཤེན་རབ་ངས་ཀྱང་དཀའ། །ཞེས་རང་རང་གི་སྡུག་བསྔལ་སེལ་བའི་ཐབས་དང་། བདེ་བ་བསྒྲུབ་ཐབས་ཐམས་ཅད་རང་སེམས་ཁོ་ནའི་ཐོག་ཏུ་ཡོད་པ་ལས་ཕྱི་རོལ་དུ་ཁ་ཕར་ཕྱོགས་ནས་གཞན་ཞིག་ལ་བཙལ་དུ་མེད་པ་དང་། རང་སེམས་རང་གིས་རྟོགས། རང་སེམས་རང་གིས་ཤེས་པར་བྱེད་པ་འདི་ཁོ་ན་གཤེན་རབ་རང་ཉིད་ཀྱིས་གཏན་བདེ་བསྒྲུབ་ཐབས་སུ་བསྟན་པ་ལས། ཕྱི་རོལ་གྱི་རྐྱེན་དང་གེག་སོགས་སེལ་ཐབས་བསྟན་པ་ནི་གནས་སྐབས་ཀྱི་འགྲོ་བའི་རྐྱེན་སེལ་ཙམ་ལས་མཐར་ཐུག་གཏན་བདེ་སྒྲུབ་ཐབས་སུ་གཤེན་རབ་ངས་ཀྱང་བསྟན་པ་མིན་ནོ། །ཞེས་གདམ་པ་ཡིན་ནོ། །

དེ་བཞིན་དུ་གང་ཟག་སོ་སོ་ལ་མཚོན་ན་ཕྱི་ལ་ལུས་གོག་པོ་འདི་དང་ནང་ལ་སེམས་དྭངས་མ་གཉིས་ཡོད་ཅིང་། མི་ཕལ་ཆེ་བས་ཕྱི་ཡི་ལུས་འདི་གཅིག་པུ་ལ་གཅེས་སྐྱོང་དང་གང་གཟབ་གཟབ་བྱེད་དེ་ནང་སེམས་ཀྱི་རང་བཞིན་དང་གནས་ཚུལ་ལ་ཉམས་ལེན་དང་བདག་སྐྱོང་བྱེད་ཤེས་ཀྱི་མེད། དོན་དངོས་པོའི་དབང་དུ་བྱས་ན་ལུས་འདི་ལས་ཀྱང་ནང་སེམས་འདི་གལ་ཆེ་བ་ཡིན། དེ་ལྟར་སྟོན་པའི་ཞལ་ནས། དད་ལྡན་སེམས་ཀྱི་དགེ་བཅུ་མ་སྤྱད་ཅིང་། ཡང་དག་སེམས་ཀྱི་སྙིང་པོ་མ་རྟོགས་ནས། ཕུང་པོ་འདིས་བསླུས་སེམས་ཅན་སྙིང་རེ་རྗེ། མ་རྟོགས་རྨོངས་པའི་སེམས་ཅན་ཁ་གཅིག་ནི། གཟུགས་ཕུང་རེ་རུལ་དེ་ལ་སྟོང་པ་བྱེད། །དེ་ལ་འཇུ་འཕྱང་རྒྱན་འདོགས་གནས་བརྩིགས་དང་། །ཞལ་བཅས་དར་དྲིལ་ཕུང་པོ་མེར་བསྲེག་ཀྱང་། །དེ་ལ་ཅི་བྱས་ཕན་མེད་ས་རྡོ་འདྲ། །ཚེ་རབ་སྡིག་བྱས་སྒྲིབ་པ་སེམས་དང་འགྲོགས། བདེ་སྡུག་བྱུང་ཚོར་ཐམས་ཅད་སེམས་དང་འབྲེལ། །དེས་ན་སེམས་ཉིད་འདི་བཙལ་དཀའ་སླ་སྤྱད། །ཟ་ནས་མི་ཉལ་རང་ལ་བཞེངས་<བཞེན>བསྐུལ་བཏབ། །ཅེས་མི་ཐམས་ཅད་ཀྱིས་ནང་སེམས་ཀྱི་རིན་ཐང་མི་ཤེས་པས་རྒྱུན་པར་སེམས་འདི་རྒྱ་ཡན་དུ་བཏང་བའི་སྐྱོན་གྱིས་ངན་པ་ལང་ཤོར་དུ་གྱུར་ཞིང་། ཕྱི་ཡི་ལུས་གོག་པོ་འདི་ཁོ་ནའི་ཆེད་དུ་འབད་ཅིང་བརྩོན་ཏེ། དེ་ལ་རྒྱན་གྱིས་འདོག དེའི་ཆེད་དུ་མཁར་ཁང་བརྩིགས། དེ་ལ་དར་གོས་ཀྱིས་གཡོག་པ་སོགས་ཀྱིས་འཇིག་རྟེན་གྱི་བསླུ་བྲིད་འདིས་ཁྱེད་ལ་མགོ་བོ་བསྐོར་བཞིན་ཡོད་པར་གསུངས།

བདེ་སྡུག་གི་བྱུང་ཚོར་རྣམས་ནང་སེམས་ཀྱིས་མྱོང་སྟངས་དང་། སེམས་ཀྱི་ཆོ་འཕྲུལ་ལྟ་བུ་ཡིན་ཞིང་། དེ་ལྟར་ཡིན་པ་ཇི་ལྟར་རྟོགས་སྙམ་ན། བདེ་སྡུག་གི་རྩ་བ་སེམས་ཡིན་པའི་སྒྲུབ་བྱེད་ཀྱི་རྣམ་བཞག་ཕྱེད་ན་རྒྱ་ཆེ་ཞིང་གཏིང་ཟབ་པར་མཆིས་ཀྱང་། ལས་སླ་ཙམ་གྱི་སྒོ་ནས་བསམ་ན། དཔེར་ན་མི་ཚང་མ་ལ་མཚན་མོར་རྨི་ལམ་རྨིས་མྱོང་ཞིང་། སྐབས་དེར་རྨི་ལམ་ཡག་པོ་རྨིས་དུས་སེམས་ལ་སྐྱིད་སྣང་གིས་གཉིད་སད་པའི་ཚེ་སླར་ཡང་རྨི་ལམ་དེ་འདྲ་ཞིག་གཏང་ན་ཨང་བསམ་པར་ཡོང་བ་དང་། རྨི་ལམ་རྩུབ་པོ་རྨིས་དུས་འཇིག་སྣང་དང་དངངས་སྐྲག་གིས་གཉིད་བཙན་གྱིས་དཀྲོགས་ཏེ་ད་གཟོད་ཀྱི་རྨི་ལམ་ཡོངས་སུ་ཡལ་ཟིན་ཀྱང་ད་དུང་སྙིང་ཁ་རྡིག་སྒྲ་དང་བཅས་ཏེ་གཡུག་པར་བྱེད་པ་མི་ཕལ་ཆེར་ལ་མྱོང་བ་ཡོད་ངེས། སྐབས་དེར་ལུས་ནི་བདེ་བདེ་ལྷོད་ལྷོད་ངང་མལ་སར་ཉལ་ཡོད་ཀྱང་། དགའ་སྡུག་གི་ཚོར་བ་ནི་རྦ་རླབས་དྲག་ཏུ་འཕྱུར་བ་བཞིན་དུ་ཉམས་སུ་མྱོང་བར་འབྱུང་བ་ནི་སེམས་ཁོ་ནས་ལས་ཀ་བྱེད་པ་དང་སེམས་ཁོ་ནས་མྱོང་སྟངས་ལས་གཞན་མེད་པ་ཤེས་ཐུབ་པ་ཡིན། དེ་ལྟར་ཡང་སྟོན་པ་མཆོག་གིས་གསུངས་པ། བདེ་སྡུག་བྱུང་ཚོར་ཡོད་མེད་པ། །གཉིད་ལོག་དུས་ཀྱི་མཚན་ཉིད་རྟོགས། །ལུས་ནི་དྲན་པ་མེད་པས་ས་རྡོ་འདྲ། །སེམས་ཀྱི་བདེ་སྡུག་བྱ་བྱེད་སྤྱོད། །དེས་ན་བདེ་སྡུག་ཡོད་པར་ངེས། །དེ་ལྟར་དགེ་སྡིག་ཡོད་སྒོམ་ལ། །བདེན་པའི་ཚིག་འདི་ཟུངས་སུ་ཟུང་། །ཞེས་གསུངས་པ་འདི་ནི་མི་ཐམས་ཅད་ལ་མྱོང་བ་ཟབ་མོར་ཡོད་པའི་མཚན་མོའི་རྨི་ལམ་དུ་དགའ་སྐྱོ་ཆགས་སྡང་མྱོང་ཚུལ་ལ་བརྟེན་ནས་སེམས་ཀྱི་བདེ་སྡུག་སྒྲུབ་ཚུལ་གྱི་རིགས་པ་ལེགས་པོ་ཞིག་ཡིན་པར་སྙམ།

དེ་ལྟར་ན་རང་གི་སེམས་འདི་ཞི་བདེ་དང་ལྷོད་པོར་ཡོང་ཐབས་གང་འདྲ་དགོས་སྙམ་ན། སྟོན་པ་མཆོག་གི་ཞལ་ནས། ཤིན་ཏུ་དལ་འཇམ་དྲང་པོ་བརྗོད། །ཡིད་ནི་བསམ་དག་སྡིག་མི་རྒྱུ། །བསམ་པ་བཟང་པོ་དད་བཞིན་བསྐྱེད། །སྡིག་པའི་ཕྱོགས་སུ་སེམས་མི་བཏང་། །ཞེས་དང་། དེ་བཞིན། རང་གིས་སེམས་ཀྱང་རང་གིས་འདུལ། ཉོན་མོང་རྗེས་སུ་སེམས་མི་གཏོང་། རང་ལ་རང་གིས་དད་པ་བསྐྱེད། སྐྱེ་འཆི་བདེ་སྡུག་མཚན་ཉིད་བསམ། རང་ལ་རང་གིས་བཞེན་བསྐུལ་བཏབ། །ནམ་གྱི་ཆ་སྟོད་ཆ་སྨད་ལ། །རང་སེམས་མི་བསུན་ཏིང་འཛིན་སྒོམ། ། ཞེས་སོ་སོའི་མི་ཚེའི་ནང་རྒྱུན་དུ་བསམ་པ་ངན་པ་རྣམས་དོར་ཏེ་སེམས་བཟང་པོ་རྣམས་ལ་ཡང་ཡང་བསླབ་སྟེ། རང་སེམས་རང་གིས་འདུལ། རང་སེམས་རང་གིས་གཅུན་ཏེ་མདོར་ན་རང་གི་སེམས་འདི་རྒྱུན་དུ་རྒྱ་ཡན་དུ་མི་བཏང་བར་འཚོ་སྐྱོང་ཤེས་དགོས་པ་དང་། དེ་བཞིན་རང་གིས་རང་ལ་ཡིད་ཆེས་དང་། ལྷག་པར་དུ་མི་ཡི་མི་ཚེའི་ནང་སྐྱེ་འཆི་དང་བདེ་སྡུག་གི་འཕོ་འགྱུར་ཅི་ཡང་ཡོང་སྲིད་པ་ནི་དངོས་པོའི་རང་བཞིན་ལྡོག་ཏུ་མེད་པ་ཞིག་ཡིན་པས་དེ་ལ་སུས་ཀྱང་ཁ་ལོ་བསྒྱུར་དུ་མེད་པའི་མི་རྟག་པའི་རང་བཞིན་ལ་བསམ་དགོས་པར་གསུངས། དེ་ལྟར་བསམ་ཐུབ་ན་རང་གི་བསམ་མནོའི་འཁོར་རྒྱ་ཆེ་རུ་འགྲོ་ནས་དེས་ནི་མི་ཚེའི་ནང་གི་དཀའ་ངལ་མང་པོ་ཞིག་ལ་རང་གི་སེམས་ཀྱི་ཐོག་ནས་གདོང་ལེན་ཐུབ་ཅིང་དཀའ་ངལ་སེལ་ཐུབ་ཀྱི་ཡོད་པ་རེད།

དེ་བཞིན་དུ་ཡང་སྟོན་པའི་ཞལ་ནས། བདག་ལ་མི་བསྟོད་གཞན་མི་སྨད། འགྲོ་བ་ཀུན་ལ་བུ་བཞིན་བསམ། སྙིང་རྗེ་ལྡན་ཞིང་བྱམས་ཕྱིར་ན། སེམས་དགེ་དེས་ཉམས་པ་མེད་པའི། འདམ་དང་པདྨ་ལྟ་བུ་ཡི། དེ་བཞིན་རྟོགས་ཤིང་སྤྱོད་པ་ན། མཐོ་རིས་གནས་རྣམས་ཐོབ་པར་ངེས། །ཞེས་བདག་སྟོད་གཞན་སྨད་ཀྱི་བསམ་མནོས་རང་གི་སེམས་པ་གུ་དོགས་པོར་མི་བྱེད་པར་སྙིང་རྗེའི་སེམས་ལྟ་བུའི་གཞན་ལ་བསམ་ཤེས་དང་། རང་གཞན་ཚང་མ་ལ་འདྲ་མཉམ་གྱི་འདུ་ཤེས་བཟུང་ཐུབ་ན་རང་གི་སེམས་ལ་ནམ་ཡང་ཞི་བདེའི་འོད་སྣང་དང་། དགེ་བའི་སེམས་རྒྱུད་དུལ་བར་འགྱུར་བར་གསུངས། དེ་བཞིན་དུ་ཡང་། སེམས་ཅན་རྣམས་ནི་སྐྱོན་གྱི་རང་བཞིན་ཡིན། རང་སྐྱོན་མི་སྦེད་གཞན་སྐྱོན་མི་བརྟག་གོ །དེས་ན་རྣམ་རྟོག་དྲ་བའི་ཁ་མ་འཛིན། །ཞེས་མི་སུ་འདྲ་ཞིག་ཡིན་རུང་སྐྱོན་བཙལ་ན་སྒྲོ་འདོག་རྒྱུ་མེད་པ་ཞིག་ཡོད་མི་སྲིད་པས་རྒྱུན་དུ་མི་གཞན་གྱི་སྐྱོན་ཁོ་ནར་མི་སེམས་ཤིང་། དེ་བཞིན་རང་སྐྱོན་ཕྲན་བུ་རེ་ཡོད་ན་རྟག་ཏུ་དེ་ཉིད་འགེབ་སྲུང་གང་ཐུབ་བྱེད་པ་ནི་དཀའ་ངལ་ཆེ་བྱེད་རང་ཡིན་པས་ན་སྐྱོན་ལ་ངོས་ལེན་ཐུབ་དགོས་པ་ནི་རང་གི་སེམས་པ་འདི་གུ་ཡངས་ཡོང་བའི་གཞི་གལ་ཆེན་ཞིག་ཡིན་པས། དེས་ན་རྒྱུན་དུ་བདག་བསྟོད་གཞན་སྨད་ཀྱི་གུ་དོགས་པའི་རྣམ་རྟོག་གི་དྲ་བ་དེ་ནས་ཕྱིར་ཐོན་ཐུབ་པ་དགོས་པར་གསུངས།

དེ་བཞིན་དུ་སྟོན་པ་མཆོག་གི་ཞལ་ནས། གདོན་བགེགས་བྱ་བ་མ་རིག་འཁྲུལ་པ་ཡིན། འཁྲུལ་པ་རྩད་ཆོད་སེམས་ཀྱི་ངོ་བོ་ཚོལ། རང་སེམས་ངོ་བོ་རྟོགས་ན་གདོན་བགེག་མེད། སེམས་ཉིད་བདེ་བའི་ངང་ལ་དེ་བཞིན་སྒོམ། །ཞེས་གདོན་བགེགས་ཅེས་པ་རང་གི་སེམས་ཀྱི་འཁྲུལ་སྣང་གིས་ཕར་བཟོས་པ་ཡིན་པས་གདོན་དང་བགེགས་སོགས་མི་འབྱུང་བར་བྱ་དགོས་ན་ཁ་ཕར་ཕྱི་ལ་མི་ཕྱོགས་པར་རང་རྒྱུད་ལ་ཚུར་བལྟས་ནས་སེམས་འདིའི་བསྒྱུར་བཅོས་གཏོང་དགོས་པར་གསུངས་སོ། །དེ་ལྟར་མདོ་སྡེའི་ཡན་ལག་རྣམས་མཇལ་ཞོར་སྟོན་པའི་ལེགས་བཤད་དེ་དག་ལ་མི་ཕྱེད་པའི་དད་འདུན་དང་བཅས་ཏེ་ཅི་འཕྲོས་མོལ་འཕྲོས་སུ་བཀོད་པ་རེ་ཞིག་རྫོགས་སོ། །མུ་ཙུག་སྨར་རོ། ། 

སྲིད་པ་མཛོད་ཀྱི་གནས་བཅུ་བདུན་གྱི་སྒོ་ནས་སྟོན་པར་བསྟོད་པ།

གཤིས་ཀྱི་མདངས་ལས་སྲིད་པ་འདི་ཡི་ཐོག།

ཡེ་སྲིད་འཕྲུལ་གྱིས་འབྱུང་བའི་རིམ་པ་བཅས།།

སྣོད་བཅུད་གྲུབ་ཚུལ་སྲིད་པ་གསུམ་གྱིས་བསྟན།།

སྟོན་པ་སྲིད་པའི་མངའ་བདག་དེ་ལ་འདུད།།

གང་ཞིག་སྲིད་རྣམས་རྟག་དང་བརྟན་པ་ཅི།།

བཟང་ངན་ལས་ཀྱི་གཡོ་འགུལ་ཕྲ་རག་གིས།།

ཐམས་ཅད་འཇིག་ཚུལ་བསྐལ་པ་དགུ་རུ་བསྟན།།

སྟོན་པ་འཁྲུལ་པ་འཇོམ་མཛད་དེ་ལ་འདུད།།

དག་དང་མ་དག་བོན་ཅན་ཅི་སྣང་བ།།

གཤིས་ན་གཉིས་མེད་ནམ་མཁའ་ལྟ་བུའི་ཚུལ།།

ཇི་ལྟར་མི་གཡོ་དབྱིངས་བཞི་རིམ་པས་བསྟན།།

སྟོན་པ་བོན་གྱི་སྐུ་རུ་གྲུབ་ལ་འདུད།།

དུག་ལྔ་དབྱིངས་སུ་གྲོལ་བའི་ཡོན་ཏན་དུ།།

ཇི་ལྟ་ཇི་སྙེད་མཁྱེན་པའི་ཡེ་ཤེས་རྩལ།།

རྫོགས་ཚུལ་གསལ་བ་ཡེ་ཤེས་ལྔ་རུ་བསྟན།།

སྟོན་པ་མཁྱེན་པའི་མངའ་བདག་དེ་ལ་འདུད།།

བསྐལ་ཆེན་འགྲོ་འདྲེན་སངས་རྒྱས་སྲས་བཅས་ཀྱི།།

གདུལ་ཞིང་མི་མཇེད་ཞིང་གི་བཀོད་པ་སྟེ།།

རྟེན་གྱི་གཞི་མ་ཀུན་གནས་སྣོད་བཞི་བསྟན།།

སྟོན་པ་འགྲོ་བ་འདྲེན་པའི་དཔལ་ལ་འདུད།།

ཕྱི་ནང་རྟེན་དང་བརྟེན་པའི་གྲུབ་ཚུལ་ལས།།

འདུལ་བར་བྱ་བ་ཁམས་གསུམ་རིགས་དྲུག་གི།

ཆགས་ཚུལ་སྐྱེ་འཕེལ་བཅུད་ནི་གསུམ་གྱིས་བསྟན།།

སྟོན་པ་སྲིད་གསུམ་འགྲོ་བའི་མགོན་ལ་འདུད།།

སྣང་བ་སྟོང་པར་ཤེས་ན་ཐོག་རྡུག་ཅི།།

ཕྱི་ནང་སྣོད་བཅུད་ཅི་ཡང་དབང་བསྒྱུར་གྱི།།

གཅོད་བྱེད་དབང་པོ་དྲུག་གི་ཐོབ་ཚུལ་བསྟན།།

སྟོན་པ་འཁོར་འདས་དབང་དུ་བསྒྱུར་ལ་འདུད།།

ཡིན་ཚུལ་མ་ཤེས་འཁྲུལ་པ་ཕྲ་བ་ལས།།

རག་པར་རྒྱས་ཏེ་ཐར་པ་བདེ་བའི་ཕྱོགས།།

གསོད་ཚུལ་ཕྲ་རྒྱས་དུག་ནི་གསུམ་གྱིས་བསྟན།།

སྟོན་པ་སྐྱོན་དང་འཁྲུལ་པ་བྲལ་ལ་འདུད།།

བཟང་ངན་ལས་ཀྱི་བག་ཆགས་གཡོས་པ་ལས།།

རིགས་དྲུག་འཁོར་བའི་གནས་སུ་གཅིག་ནས་གཅིག།

འཁོར་ཚུལ་རྟེན་ཅིང་འབྲེལ་བ་གཉིས་སུ་བསྟན།།

སྟོན་པ་འཁོར་བ་འདྲེན་པའི་དཔལ་ལ་འདུད།།

དག་དང་མ་དག་རྒྱུ་རྐྱེན་སོ་སོ་ལས།།

འཕང་པའི་འབྲས་བུའི་ངོ་བོ་ཐ་དད་ཀྱི།།

གྲུབ་ཚུལ་འདུས་པའི་ཕུང་པོ་གཉིས་སུ་བསྟན།།

སྟོན་པ་ཟག་པ་མེད་པའི་སྐུ་ལ་འདུད།།

བོན་རྣམས་གཅིག་ལ་གཅིག་ལྟོས་གྲུབ་པ་ལས།།

ཕྱི་ནང་ཡུལ་དང་ཤེས་པའི་གནས་ལུགས་ནི།།

མངོན་པར་རྟོགས་པ་སྐྱེ་མཆེད་དྲུག་གིས་བསྟན།།

སྟོན་པ་ཡུལ་ཤེས་གཉིས་སུ་མེད་ལ་འདུད།།

མངོན་པར་རྟོགས་བྱའི་ཡུལ་གྱི་རང་བཞིན་ནི།།

བསམ་གྱིས་མི་ཁྱབ་མཐའ་རུ་ཡས་པའི་ཚུལ།།

ཇི་ལྟར་རྒྱ་ཆེ་ཁམས་ནི་གསུམ་གྱིས་བསྟན།།

སྟོན་པ་མཐའ་རུ་ཡས་པའི་སྐུ་ལ་འདུད།།

མཐའ་མེད་འཁོར་འདས་ཤེས་བྱའི་རྣམ་གྲངས་ཀུན།།

མ་འདྲེས་སོ་སོའི་མཚན་ཉིད་ཐ་དད་པ།།

རང་མཚན་མཚན་ཉིད་གཉིས་ཀྱིས་ཡོངས་སུ་བསྟན།།

སྟོན་པ་ཐམས་ཅད་མཁྱེན་པའི་དཔལ་ལ་འདུད།།

རྟོགས་དང་མ་རྟོགས་གནས་སྐབས་ཐ་དད་དུ།།

དགེ་དང་སྡིག་པའི་འཇུག་ལྡོག་སོ་སོའི་ཚུལ།།

ལས་དང་སྤྱོད་པ་ལྔ་ཡིས་བསྡུས་ཏེ་བསྟན།།

སྟོན་པ་རྣམ་པར་ཡོངས་སུ་དག་ལ་འདུད།།

བདེ་དང་སྡུག་བསྔལ་འཁོར་འདས་གཉིས་ཀྱི་སར།།

རྟོགས་དང་མ་རྟོགས་དབང་གིས་ཐ་དད་དུ།།

ཕྱིན་ཚུལ་འགྲོ་བའི་ལམ་ནི་བཞི་ཡིས་བསྟན།།

སྟོན་པ་མཐར་ཕྱིན་ལམ་དུ་གཤེགས་ལ་འདུད།།

སྡུག་དང་ཡོན་ཏན་གནས་ཀྱི་མཐོ་དམན་དུ།།

བགྲོད་དང་ལྟུང་བའི་ཁྱད་པར་སོ་སོ་བ།།

ས་དང་གནས་ནི་གསུམ་གྱི་ཡིན་ཚུལ་བསྟན།།

སྟོན་པ་ས་ལམ་ཡོན་ཏན་རྫོགས་ལ་འདུད།།

དག་དང་མ་དག་རྒྱུ་རྐྱེན་ངེས་མེད་ཀྱིས།།

སེམས་ཅན་སངས་རྒྱས་གནས་སྐབས་མཐར་ཐུག་པ།།

གྲུབ་པའི་འབྲས་བུ་བཞི་ཡིས་ཡོངས་སུ་བསྟན།།

སྟོན་པ་སྤངས་རྟོགས་ཡོངས་སུ་རྫོགས་ལ་འདུད།།

སྤྱི་ལོ་༢༠༡༧/༢/༡༧གུང་གསེང་ཉིན་མཇུག་རྫོགས་སུ་བྲིས།

¹ གཟེར་མིག་ལེའུ་ལྔ་པ་ལྷ་གཤེན་བརྒྱ་ལ་ཕྱག་འཚལ་བའི་སྐོར།

² གཟེར་མིག་ལེའུ་བརྒྱད་པ་གཤེན་རབ་ཀྱིས་སྲས་སྤྲུལ་པའི་སྐོར།

³ གཟེར་མིག་ལེའུ་བརྒྱད་པ་གཤེན་རབ་ཀྱིས་སྲས་སྤྲུལ་པའི་སྐོར།

⁴ གཟེར་མིག་ལེའུ་བརྒྱད་པ་གཤེན་རབ་ཀྱིས་སྲས་སྤྲུལ་པའི་སྐོར།

⁵ གཟེར་མིག་ལེའུ་བརྒྱད་པ་གཤེན་རབ་ཀྱིས་སྲས་སྤྲུལ་པའི་སྐོར།

⁶ གཟེར་མིག་ལེའུ་བརྒྱད་པ་གཤེན་རབ་ཀྱིས་སྲས་སྤྲུལ་པའི་སྐོར།

⁷ གཟེར་མིག་ལེའུ་བརྒྱད་པ་གཤེན་རབ་ཀྱིས་སྲས་སྤྲུལ་པའི་སྐོར།

⁸ གཟེར་མིག་ལེའུ་བཅུ་གཅིག་པ་གཤེན་རབ་ཀྱི་འཁོར་ལ་བདུད་ཀྱིས་ཆོ་འཕྲུལ་བསྟན་སྐོར།

⁹ གཟེར་མིག་ལེའུ་བཅུ་གཉིས་པ་གཤེན་རབ་ཀྱི་ནོར་ལ་བདུད་ཀྱིས་ཆོ་འཕྲུལ་བསྟན་པའི་སྐོར།

¹⁰ གཟེར་མིག་ལེའུ་བཅོ་ལྔ་པ་གཤེན་རབ་ཀྱིས་ཁྱིམ་སྤོང་རབ་ཏུ་བྱུང་བའི་སྐོར།

¹¹ གཟེར་མིག་ལེའུ་བཅོ་ལྔ་པ་གཤེན་རབ་ཀྱིས་ཁྱིམ་སྤོང་རབ་ཏུ་བྱུང་བའི་སྐོར།

¹² གཟེར་མིག་ལེའུ་བཅོ་ལྔ་པ་གཤེན་རབ་ཀྱིས་ཁྱིམ་སྤོང་རབ་ཏུ་བྱུང་བའི་སྐོར།

¹³ གཟེར་མིག་ལེའུ་བཅོ་ལྔ་པ་གཤེན་རབ་ཀྱིས་ཁྱིམ་སྤོང་རབ་ཏུ་བྱུང་བའི་སྐོར།

¹⁴ གཟེར་མིག་ལེའུ་བཅུ་དྲུག་པ་སྟོན་པས་འཁོར་སྤངས་དགོན་པ་མཛད་པའི་སྐོར།

¹⁵ གཟེར་མིག་ལེའུ་བཅུ་བདུན་པ་སྟོན་པ་སྟོན་པ་མྱ་ངན་ལས་འདས་པའི་སྐོར།

¹⁶ གཟི་བརྗིད་ལེའུ་དང་པོ་སྟོན་པ་འོད་གསལ་ལྷ་ལས་བབ་པའི་མདོ།

¹⁷ གཟི་བརྗིད་ལེའུ་དང་པོ་སྟོན་པ་འོད་གསལ་ལྷ་ལས་བབ་པའི་མདོ།

¹⁸ གཟི་བརྗིད་ལེའུ་ལྔ་པ་གཞོན་ནུ་རོལ་རྩེད་ཀྱི་མདོ།

¹⁹ གཟི་བརྗིད་ལེའུ་དྲུག་པ་རྒྱལ་བུ་རྒྱལ་སར་ཕྱུང་བའི་མདོ།

²⁰ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²¹ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²² གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²³ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²⁴ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁམས་བསྩལ་བའི་མདོ།

²⁵ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²⁶ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²⁷ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²⁸ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

²⁹ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

³⁰ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

³¹ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

³² གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

³³ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོ།

³⁴ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོའི་ཕྱྭ་གཤེན་ཐེག་པ་གཏན་ལ་ཕབ་པའི་སྐབས།

³⁵ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོའི་ཕྱྭ་གཤེན་ཐེག་པ་གཏན་ལ་ཕབ་པའི་སྐབས།

³⁶ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོའི་ཕྱྭ་གཤེན་ཐེག་པ་གཏན་ལ་ཕབ་པའི་སྐབས།

³⁷ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོའི་ཕྱྭ་གཤེན་ཐེག་པ་གཏན་ལ་ཕབ་པའི་སྐབས།

³⁸ གཟི་བརྗིད་ལེའུ་བདུན་པ་རྒྱལ་བུའི་བཀའ་ཁྲིམས་བསྩལ་བའི་མདོའི་ཕྱྭ་གཤེན་ཐེག་པ་གཏན་ལ་ཕབ་པའི་སྐབས།

³⁹ གཟི་བརྗིད་ལེའུ་བརྒྱད་པ་སྣང་གཤེན་ཐེག་པ་གཏན་ལ་ཕབ་པའི་མདོ།

⁴⁰ གཟི་བརྗིད་ལེའུ་དགུ་པ་འཕྲུལ་གཤེན་ཐེག་པ་གཏན་ལ་ཕབ་པའི་མདོ།

⁴¹ གཟི་བརྗིད་ལེའུ་དགུ་པ་འཕྲུལ་གཤེན་ཐེག་པ་གཏན་ལ་ཕབ་པའི་མདོ།

⁴² གཟི་བརྗིད་ལེའུ་བཅུ་གསུམ་པ་དྲང་སྲོང་ཐེག་པའི་མདོ།

⁴³ གཟི་ལེའུ་བཅོ་བརྒྱད་པ་གདུལ་དཀའ་བཏུལ་ནས་བསྟན་པ་སྤེལ་བའི་མདོ།

⁴⁴ གཟི་བརྗིད་ལེའུ་ཞེ་གཉིས་པ་ཐེག་པ་རིམ་དགུའི་བསྟན་པ་རྗེས་སུ་བཞག་པའི་མདོ།

⁴⁵ གཟི་བརྗིད་ལེའུ་ཞེ་བཞི་པ་བླ་མེད་གོ་འཕང་སྒྲུབ་ཐབས་ཀྱི་མདོ།

⁴⁶ གཟི་བརྗིད་ལེའུ་ལྔ་བཅུ་པ་བསྟན་པ་རྣམ་གསུམ་རྗེས་སུ་བཞག་པའི་མདོ།

⁴⁷ གཟི་བརྗིད་ལེའུ་ང་གཅིག་པ་ཁྱིམ་སྤང་རབ་བྱུང་གི་མདོ།

⁴⁸ གཟི་བརྗིད་ལེའུ་ང་གསུམ་པ་བོན་འཁོར་ཚིག་བཞིའི་མདོ།

⁴⁹ གཟི་བརྗིད་ལེའུ་ང་གསུམ་པ་བོན་འཁོར་ཚིག་བཞིའི་མདོ།

⁵⁰ གཟི་བརྗིད་ལེའུ་ང་དགུ་པ་འཁོར་སྤང་དགོན་པ་མཛད་པའི་མདོ།

⁵¹ གཟི་བརྗིད་ལེའུ་ང་དགུ་པ་འཁོར་སྤང་དགོན་པ་མཛད་པའི་མདོ།